text:
Ese ufite intego imwe rukumbi mu bugingo igufata igihe cyawe cyose, ikintu cyahindutse imbaraga z'ibanze ziguhatira kandi zigukundisha ibyo ukora buri munsi? Cyangwa se umeze nk'uri mu bwato uwo intego ye isa n'ihindagurika nk'imiyaga ahura na yo yose mu ruzi ruba rwihindurije uko agenda ateraganwa igihe agerageza kuyobora ubwato ahunga imiraba, ibiti n'amabuye. Ubugingo bushobora kuba butyo. Iyo tutitonze, intego n'imigambi byacu bigengwa n'imbaraga z'ibirushya bya buri munsi muri ubu bugingo.
Intego n'imigambi bifite akamaro gakomeye kubera ko bitera imbaraga no kwitanga mu byo dukora muri ubu bugingo Imana yaduhaye. Hari uwavuze ngo, "Iyo ugerageje kurasa ubusa, urabuhamya ntakabuza," kandi ngo, "Abantu ntibateganya gutsindwa, ahubwo batsindwa no guteganya." Iyo badashyizeho intego hamwe n'imigambi ikenewe ngo bagere kuri izo ntego, abantu benshi bagera kuri bike. Twese tugira intego, birumvikana, nubwo twaba tutarazinonosoye, ndetse izo ntego ni zo zituyobora ahanini mu byo dukora.
Reka nibarize ikibazo: “Iyaba washoboraga guha ubugingo bwawe intego imwe y'ibanze, yabaye iyihe?” Umunsi ku wundi, ni iki utumbira ushaka kugeraho? Ntusubize iki kibazo ukurikije icyo ukeka ko ari cyo gisubizo, nka "Intumbero yanjye mu bugingo ni uguhimbaza Imana no kuyishimira iteka!" Cyangwa, "Intego yanjye mu bugingo ni ugushimisha Umwami mu byo nkora byose!" Ntubeshye. Tekereza icyari ku mutima wawe buri gitondo iki cyumweru uko wahagurukaga cyangwa uko wahuraga n'ibitari bimwe muri iki cyumweru.
Mbese ibitekerezo byari ku buryo wahindura uwo mwashakanye utagufata uko wifuza ko agufata? Cyangwa uko wafata ugutegeka akumerera nabi? Ahari intumbero yawe yari ku modoka yawe ikunze gupfa, cyangwa ku gikoresho cyo mu rugo cyafasha ubuzima koroha. Ahari umugambi wawe ni ugutsinda n'amanota 3.5 kuri 4. Cyangwa intego yawe ni ukutagira ikibazo ku kazi.
Isi ifite uburyo yinjira nk'umujura mu bugingo bwacu ikatwiba icyagombye kuba intumbero yacu cyangwa imigambi y'ingenzi y'ubugingo bwacu. Ibyo bitwinjirana bifite uburyo bidutesha igihe, nubwo tudashobora kumenya aho bituruka, kubera ko mu guta intumbero yacu y'umugambi n'intego by'Imana tunanirwa kubona ingorane z'ubugingo nk’uko intego y'Imana n'imigambi yayo biri.
Yesaya aravuga ngo:
"Ugushikamishijeho umutima, uzamurinda abe amahoro masa, kuko akwiringiye" Yesaya 26:3.(NIV).
Imana ntishaka ko twibagirwa ingorane n'ibyo dukeneye muri ubu bugingo, ariko iyo intego zacu ari zimwe n'intego z'Imana turushishwaho mu ngorane zacu kureba ku Mwami n'ubuntu bwe. Iyo intumbero yacu ari Umwami, ikintu gitangaje gitangira kuza muri twe ni uko Imana itangira kuduhindura no kuturema ngo duse n'Umwana wayo. "Ni We banze ryo kwizera kandi ni We ugushoboza rwose (intego igufata igihe cyose); yihanganiye umusaraba ku bw'ibyishimo byamushyizwe imbere, ntiyita ku isoni zawo, ... (Abaheburayo 12:2).
Yesaya 26:3 "Ugushikamishijeho umutima, uzamurinda abe amahoro masa, kuko akwiringiye"
Imwe mu ngaruka zo kugira umugambi w'Imana, nk'uko tubibona muri Yesaya 26:3, ni ubugingo bugira amahoro mu bigeragezo. Mu gutegurira abigishwa be kugenda no kubasiga, Umwami yabigishije ibyerekeye umugambi wabo muri iyi si (Yohana 13-16). Hagati muri iyo nyigisho amasaha make mbere y'uko Umwami Yesu ajya gupfira ku musaraba ngo tugire amahoro mu Mana no kumenya amahoro y'Imana, yavuze aya magambo yigisha: "Mbasigiye amahoro, amahoro yanjye ndayabahaye. Icyakora simbaha nk'uko ab'isi batanga. Imitima yanyu ntihagarare, kandi ntitinye" (Yohana 14:27).
Na none mu Bagalatiya 5:22, tubwirwa ko ibintu bibiri byerekana imbuto z'Umwuka ari ibyishimo n'amahoro. Iyi mirongo itwigisha ko iyo dufite ubugingo bwe mu bwacu (ubugingo Kristo yaduhinduriye) tugira ibyishimo n'amahoro hamwe n'indi mico isa n'iya Kristo.
Abagalatiya 5:22-23 "No kugwa neza, no kwirinda: ibimeze bityo nta mategeko abihana. Aba Kristo Yesu babambanye kamere n'iruba n'irari ryabyo."
Abakristo benshi nyamara, basa n'abagira ibyishimo n'amahoro bike. Akenshi na twe dushakira ibyishimo n'amahoro mu by’ isi itanga aho kuba ku Mwami utanga amahoro n'ibyishimo mu buryo butandukanye kandi bituruka henshi.
Simvuze ko iyi ntego y'ubugingo bwa gikristo y’ibyishimo n'amahoro isa n'intumbero yo kwikunda. Ibyishimo n'amahoro icyakora ni zimwe mu mbuto z'ubugingo bufite Imana no guhindurwa Umwuka akora muri twe iyo ari We soko y'ibyiringiro byacu. Ibyishimo n'amahoro bihinduka igipimo cy'uko dushyira iby'ubugingo bwacu byose kuri We (Yesaya 26:3). Ni nko kudufata igipimo cy'umuriro. Nk'uko iyo umuriro ubaye mwinshi byerekana uburwayi, ni ko no kubura ibyishimo n'amahoro Kristo atanga byerekana ko hari ikitagenda neza kandi ko dukeneye umuti uva mu Ijambo ry'Imna n'ukuboko gukiza kw'Umuganga Mukuru.
Icyitegererezo kigereranya ibice bikurikira:
Yesaya 26:3 "Ugushikamishijeho umutima, uzamurinda abe amahoro masa, kuko akwiringiye."
Zaburi 56:3 “Uko ntinya kose, Nzakwiringira.”
Zaburi 32:3-4 "Ngicecetse, amagufka yanjye ashajishwa no kuniha kwanjye umunsi ukira. Kuko ukuboko kwawe ku manywa na n'ijoro kwandemereraga, ibyuya byanjye bigahinduka nk'amapfa yo mu cyi."
Abaheburayo 12:15 "Mwirinde hatagira umuntu ugwa akava mu buntu bw'Imana, kandi hatagira umuzi wo gusharira umera, ukabahagarika imitima, abenshi bagahumana;"
Amajwi y'ingenzi abiri nk'ay'inanga yumvikana mu gitabo cy'Abafilipi: Ijambo "ibyishimo" riboneka inshuro ndwi, naho "amahoro" riboneka inshuro eshatu gusa; ariko ni umwe mu mitwe y'ingenzi igaragara muri icyo gitabo (Abafilipi 4:6-7).
Abafilipi 4:6-7 "Ntimukagire icyo mwiganyira, ahubwo ibyo mushaka byose bimenywe n'Imana, mubisabiye, mubyingingiye, mushima."
Ibindi bitabo byanditswe mu mwaka umwe n'icy'Abafilipi n’ Abefeso n'Abakolosayi. Ibi ni ibitabo bivukana kandi bifite icyo bihuriyeho kigaragara muri izi nzandiko uko ari eshatu cyerekeye ku byishimo n'amahoro, n'ubugingo buhinduwe.
Igitabo cy’Abefeso kiduha ukuri kuvugwa - muri Kristo wazamuwe mu ijuru, akaduha imigisha yose y'Umwuka. Kivuga ukuri gutangaje kw'umwanya abizera Kristo bose bafite n’imigisha yose bahabwa n’Umwuka w’Imana.
Abefeso 1:3 "Imana y'Umwami wacu Yesu Kristo, ni yo na Se, ishimwe, kuko yaduhereye muri Kristo imigisha yose y'umwuka yo mu ijuru:"
Igitabo cy’Abakolosayi kiduha ukuri kwuzuye, guhagije muri Kristo. Iki gitabo kivuga ku kurinda inyito nshya y'ubwiza y'umwizera n'icyo isobanuye ku kwizera kwe iyo kugendera mu kwizera guhura n'amadini atandukanye avuga ko ari yo gisubizo cy'ubugingo bw'Umwuka. Abakolosayi cyerekana ko, kubera ko abizera Kristo buzuye muri We (2:10) muri We ni mwo ubutunzi bw'ubwenge no kumenya byihishe (2:3), nta kindi bakeneye ngo bagire ubugingo buhinduwe atari Yesu Kristo. Ni We byiringiro by’ ubwiza bwo mu ijuru n' ubw' ubugingo buhinduwe. Ntidukeneye ibyishimo/amahoro byica amategeko cyangwa se bitagira umumaro by'amadini n'intekerezo z'abantu. Kubera ko twakiriye Kristo ubwe ku bwo kwizera Ubutumwa Bwiza (1:4-5), tugomba rero gukomeza kugendera mu bugingo bwe mu kwizera ukuri kw'Ijambo ry'Imana (2:3-10).
Abakolosayi 1:4-5 "Kuko twumvise ibyo kwizera kwanyu mwizeye Kristo Yesu, n'urukundo mukunda abera bose, ku bwo ibyiringiro by'ibyo mwabikiwe mu ijuru, ibyo mwumvise kera mu ijambo ry'ukuri ku Butumwa Bwiza "
Abakolosayi 2:3-10 "Muri we ni mwo ubutunzi bwose bw'ubwenge no kumenya bwahishwe. 4 Mvugiye ibyo kugira ngo hatagira ubashukisha amagambo yoshya, 5 kuko n'ubwo ntari kumwe na mwe ku mubiri, ndi kumwe namwe mu mutima, nishima kandi mbona gahunda yanyu nziza n'uburyo mushikamye mu byo kwizera Kristo. 6 Nuko rero, nk'uko mwakiriye Kristo Yesu Umwami wacu, abe ari ko mugendera muri we, 7 mushoreye imizi muri we, kandi mwubatswe muri we, mukomejwe no kwizera nk'uko mwigishijwe, mufite ishimwe ryinshi risesekaye. 8 Mwirinde, hatagira ubanyagisha ubwenge bw'abantu n'ibihendo by'ubusa, bikurikiza imihango y'abantu, iyo bahawe na basekuruza ho akarande, kandi bigakurikiza imigenzereze ya mbere y'iby'isi, bidakurikiza Kristo. 9 Nyamara muri we ni ho hari kuzura kw'ubumana kose mu buryo bw'umubiri. 10 Kandi mwuzuriye muri we, ariwe Mutwe w'ubutware bwose n'ubushobozi bwose."
Abakolosayi kitubwira inshungu z'abantu zo kudutsindishiriza cyangwa kutweza (ubugingo buhinduwe) kubera ko inshungu z'abantu, cyangwa z'ab'isi zitagira na rimwe kwizera mu by'uko duhagaze muri Kristo kandi zitagira umumaro kuri kamere yacu y'icyaha.
Abakolosayi 2:16-23 "Nuko rero, ntihakagire ubacira urubanza ku bw’ibyo kurya cyangwa ibyo kunywa, cyangwa ku bw’iminsi mikuru, cyangwa ku bwo kuziririza imboneko z'ukwezi, cyangwa amasabato: 17 kuko ibyo ari igicucu cy'ibizaba, naho umubiri wabyo ufitwe na Kristo. 18 Ntihakagire umuntu ubavutsa ingororano zanyu, azibavukishije kwihindura nk'uwicisha bugufi no gusenga abamaraika, akiterera mu byo atazi, atewe kwihimbariza ubusa n'ubwenge bwa kamere ye, 19 ntiyifatanye na wa Mutwe, ari we umubiri wose uvanaho gukura kwawo gutangwa n'Imana, gutungwa n'ibyo ingingo n'imitsi bitanga, ugateranywa neza na byo. 20 Nuko rero, niba mwarapfanye na Kristo, mukaba mwarapfuye ku migenzereze ya mbere y'iby'isi, ni iki gituma mwemera kuyoboka amategeko y'imihango nk'aho mukiri ab'isi, 21 (ngo: Ntugafateho; ntugasogongereho, ntugakoreho: 22 kandi ibyo byose biba biheze iyo biriwe ,) mugakurikiza amategeko n'inyigisho by'abantu? 3 Ni koko ibyo bisa naho ari iby'ubwenge, kugira ngo abantu bihimbire uburyo bwo gusenga, bigire nk'abicisha bugufi, bigomwa iby'umubiri. Nyamara nta mumaro bigira na hato, wo kurwanya irari ry'umubiri."
Igitabo cy'Abafilipi kiduha ukuri gushyirwa mu bikorwa - guhagije muri Kristo, kw’ibyishimo n'amahoro muri Kristo. Mu buryo butandukanye, uru rwandiko rusobanura uko dushyira mu bikorwa ibivugwa mu Befeso (guhabwa imigisha yose y'Umwuka) n'Abakolosayi (yuzuye muri Kristo). Abafilipi cyerekana uko tumenya ibyishimo n'amahoro uko tugenda muri ubu bugingo hamwe n'ibidushyira hejuru cyangwa hasi yabwo, imigisha n'ibidutera agahinda byabwo, ibinezeza n'ibibabaza. Kumenya ko dufite iyo nyito y'icyubahiro muri Kristo ni impamvu idashidikanywaho y'ibyishimo byinshi n'isoko y'amahoro y'ukuri, ariko akenshi abakristo babura ibyishimo n'amahoro by'ukuri. Ni ho haza igitabo cy'Abafilipi, gifite ibyo kivuga byinshi ku byishimo n'amahoro muri Kristo.
Abafilipi 1:4 "Kandi uko mbasabiye mwese iteka ryose, mbasabira nezerewe."
Abafilipi 1:18 "Mbese ibyo bitwaye iki? Nta cyo, kuko uko bimeze kose, ari mu buriganya cyangwa mu kuri, Kristo yamamazwa, kandi ibyo ndabyishimiye kandi nzagumya kubyishimira:
Abafilipi 1:25 "Nuko ubwo nizeye ibyo, nzi neza yuko nzagumaho, nkagumana namwe mwese, kugira ngo mujye imbere, mwishimire kwizera;
Abafilipi 2:28-29 "Ni cyo gitumye mutuma mbikunze cyane, kugira ngo nimwongera kumubona muzishime, nanjye ngabanye umubabaro. 29 Nuko rero, mumwakire mu Mwami Yesu mwishimye; kandi abasa n'uwo mujye mububaha,"
Abafilipi 3:1 "Ibisigaye, bene Data, mwishimire mu Mwami Yesu. Kubandikira ibyo nigeze kubandikira ubundi ntibindambira, kandi namwe bibagirira akamaro."
Abafilipi 4:1 "Nuko rero, bene Data, abo nkunda kandi nkumbura, ibyishimo byanjye n'ikamba ryanjye, muhagarare mushikamye mu Mwami Yesu, bakunzi banjye."
Abafilipi 4:4 "Mujye mwishimira mu Mwami wacu iminsi yose: yewe, nongeye kubivuga nti, Mwishime!
Hagati muri icyo gitabo (Abafilipi 3) hari igice kinini gitunga agatoki ku ntango y'ibivugwa aha - kubaho mu byishimo n'amahoro bya Kristo. Uko Bibiliya ibivuga, ibyishimo n'amahoro bijyana no gukurikira intego y'ukuri, intego igomba kuba ifata igihe cyacu cyose mu bugingo bwa gikristo. Reba cyane cyane imirongo ya 8-15.
Abafilipi 3:8-15 "Ndetse n'ibintu byose mbitekereza ko ari igihombo ku bw'ubutunzi butagira akagero, ni bwo kumenya Kristo Yesu. Ku bw'uwo nahombye ibyanjye byose, ndetse mbitekereza ko ari amase, kugira ngo ndonke Kristo, 9 kandi mboneke ko ndi muri we, ntafite gukiranuka kwanjye, ahubwo mfite kuzanwa no kwizera Kristo, ari ko gukiranuka kuva ku Mana guheshwa no kwizera: 10 kugira ngo mumenye, menye n'imbaraga zo kuzuka kwe, no gufatanya imibabaro ye, no kujya nshushanywa no gupfa kwe, 11 ngo ahari ngere ku muzuko w'abapfuye. 12 Si uko maze guhabwa cyangwa ngo mbe maze gutunganywa rwose, ahubwo ndakurikira kugira ngo ahari mfate icyo Kristo yamfatiye. 13 Bene Data, sinibwira yuko maze kugifata, ariko kimwe cyo, nibagirwa ibiri inyuma, ngasingira ibiri imbere, 14 ndamaranira kugera aho dutanguranwa, ngo mpabwe ingororano zo guhamagara kw'Imana muri Kristo Yesu kwavuye mu ijuru. 15 Nuko rero, mwa batunganijwe mwese uko mungana mwe, namwe mube ari ko muhuza uwo mutima; kandi niba hariho ikibatekereresha ukundi cyose, Imana izakibahishurira na cyo."
Injyana yo muri iki gice ni iyihe? Reba umurongo wa 14. Pawulo aravuga ati, "Ndamaranira kugera aho dutanguranwa, ngo mpabwe ingororano zo guhamagara kw'Imana muri Kristo Yesu kwavuye mu ijuru." Ibi biduha gutumbira ku ntego y'ibanze y'iki gice - gutunga intego y'Imana mu bugingo bw'umuntu. Iyo ntego ni iyo mu ijuru, uguhamagarwa kwo mu ijuru. Muri uko guhamagarwa harimo guhindurwa kw'Umwuka mu kumenya Kristo by'ukuri n'imbaraga zo kuzuka kwe kugira ngo duhindurwe nka We mu rupfu rwe - tunyure mu rupfu tugere mu bugingo, hanyuma dusingire igihembo twifuza, turi imbere y'intebe y'imanza ya Kristo, cyangwa Bema, tubone ingororano zizatangwa kuri uwo munsi (reba 2 Timoteyo 4:6-8). Pawulo yabagaho adashaka kuronka ijuru ku bw'ibikorwa bye, ahubwo ngo ahabwe igihembo cyo kumenya imbaraga z'ubugingo bwa Kristo mu bugingo bwe bwa buri munsi n'igitekerezo cy'ingororano z'iteka zizakurikiraho. Intego y'Intumwa Pawulo kwari ukubaho ategereje izuka (bisobanurwa ngo "kuzuka ukava mu bapfuye") nk'uko bivugwa mu gice cya 3:11. Avuga iby'ibi byiringiro, Yohana yaranditse ati, "ufite ibyo byiringiro muri we, yiboneza nk'uko uwo aboneye" (1 Yohana 3:3).
"Ndamaranira" ni ijambo ry'Ikigiriki, dioko, risobanurwa ngo, "gukurikirana, kwiruka kuri, kwihutira." Rikoreshejwe mu buryo bushushanya uwiruka vuba cyane mu irushanwa ngo agere aho batanguranwa ahabwe igihembo. Inshinga iri mu ndagihe ihoraho yerekana ko uku gukurikira kugomba kuba ukwa buri munsi mu bugingo bw'umukristo.
"Aho dutanguranwa" ni Ikigiriki, skopos, ryerekana indorerezi, umurinzi, cyangwa ikimenyetso kiri imbere abiruka bahangaho amaso, intego cyangwa aho barangiriza. Muri uyu murongo hasobanurwa nk'igihembo. Mu kubigaragaza cyane, uyu murongo wanditswe ngo, "Ndamaranira kugera aho dutanguranwa," byerekana ko umuntu ahanga amaso aho atanguranwa.
"Ingororano" ni Ikigiriki, brabeion, ryekeye ku "gihembo gihabwa uwatsinze mu mikino ya kera y'Abagiriki." Muri iki gice ishobora kwerekana ko yerekeye ku bintu bibiri: (1) Mbere na mbere, intumbero ya Pawulo ku kugaruka kwa Kristo aje gutwara itorero kuko ibi bishobora kuvuga (a) guhimbaza no guhindurwa mu ijuru binyuze mu kuzuka kw'abizera, cyangwa guhinduka kw'imibiri y'abo bizera bazaba bakiriho kuri icyo gihe (1 Abatesalonike 4:13-18), (b) gusuzumirwa imbere y’intebe y’imanza y'ingororano z'iteka (1 Abakorinto 3:12-15; 2 Abakorinto 5:9-10), na (c) Guhembwa, gutangwa kw'ingororano zitegereje guhabwa abizera ku bw’umurimo wo kwiringirwa. "Guhamagara kw'Imana muri Kristo Yesu kwavuye mu ijuru" gusobanura intego ari yo gihembo. Ariko ndizera ko uku guhamagara kwavuye mu ijuru kurimo na none, (2) ingororano yo mu ijuru yo gusa na Kristo mu bugingo buhinduwe. Mu yandi magambo, kwishimira mbere ibizaba nyuma cyangwa kubigira nk'intumbero y'ubugingo, bishobora gutera guhinduka mu buryo twabaho buri gihe (reba 1 Abakorinto 9:24-27).
Ibi bidusubije ku bitekerezo byo ku mirongo ya 10 na 11, kuzuka kw'ubugingo, gupfa no kuzukana na Kristo mu bugingo buhinduwe n'imbaraga z'Imana binyuze mu kwizera (reba umurongo wa 9 ku byo gushimangira kwizera).
Mu gihe hari ukutumvikana ku busobanuro bw'amagambo, "umuzuko w'abapfuye," mu gice cya 3:11, ahari Pawulo yari afite mu gitekerezo cye ibyiringiro bye mu kugaruka vuba kwa Kristo n'ibyo uko kugaruka gusobanura ku bizera nk'uko byavuzwe haruguru. Muri Bibiliya yitwa NASB handitswe ngo, "kugira ngo mbashe kugera" ariko ikagira ubusobanuro ku ruhande ngo, "niba bishoboka" mu mwanya wa "kugira ngo mbashe." Muri Bibiliya yitwa KJV handitswemo ngo, "naho byamera bite." Mu Kigiriki handitswe ei pos ("naho byamera bite"). Uku byanditswe uku biboneka ahantu handi hatatu gusa mu Isezerano Rishya (Abaroma 1:10; 11:14; Ibyakozwe 27:12), kandi muri buri buryo hari ikintu cyo gushidikanya. Iki gitekerezo cyo gushidikanya cyongeye gushyikirwa no gukoresha inshinga mu buryo bwo kwifuza byerekana ibintu umuntu atizeye neza, ibintu bigaragara ko bishoboka, ibyo umuntu asa n'uwemeye bitaraba, ariko nta kwiringira kudasubirwaho, n'ikintu gisa n'icyo mu ndagihe mu Kigiriki.
Ese Pawulo yaba yarashidikanyaga ku muzuko? Oya rwose, kandi ibyo bigaragarira mu 1 Abakorinto15:1-34. Ndizera ko Pawulo atavuga iby'icyo gikorwa, ahubwo avuga ku by'igihe cyacyo. Yari afite mu bwenge ikintu yashoboraga guhura na cyo mu bugingo bwe, kuzamurwa kw'itorero, kwimurwa kwe n'ingororano ijyana na byo.
Abandi bizera ko atavuga ku by'umuzuko w'umubiri cyangwa ngo awushidikanyeho nk'ibizaba ku mwizera, ahubwo avuga ko yifuza mu mibereho ye ya buri munsi kurushaho kubona asa na Kristo mu rupfu no kuzuka bye. Afite ku mutima We iby'ukuri ko mu Baroma 6:4-14 n'Abagalatiya 2:20. Ariko hanyuma ibyo byombi biri mu byo intumwa Pawulo yabonaga nka kimwe mu bigize intego n'ibyiringiro byo kugaruka kwa Kristo byari bimwe mu byamuteraga cyangwa bikayobora ubugingo bwe.
Intego zacu ntabwo zidufitiye akamaro gusa, ahubwo mu buryo bwa gikristo zifite icyo zikora mu guhinduka mu by'Umwuka no ku byo kugira ibyishimo, amahoro, n'indi mico isa n'iya Kristo.
Gukurikiza ibyo tuvuga ndetse n’ibyo dukora ni intumbero yacu y'ibanze, tubaye dushaka kwirinda, kubona ibyo dukeneye cyangwa twifuza, cyangwa dushatse kurinda undi wese. Ni ukuvuga ko intego zisaba ko dukora kandi tukitanga.
Muri ibi harimo ibidushishikaza. Ikindi kibazo gifite agaciro nk'ako ni, “Kuki tugira intego cyangwa imigambi dukurikirana?” Igisubizo ni, “Tugira intego twese kubera ko twizera ko izo ntego zizadufasha kugera ku byo dukeneye. Dukeka ko bizaduha ibyishimo n'amahoro, umutekano n'ibinezeza, umumaro n'agaciro. Nyuma y'ibyo dukurikira akenshi haba ibidushishikaza bitari bimwe.
Robert McGee yaranditse ati:
Abenshi muri twe bakunda gufata imibereho ya gikristo nka gahunda yo kwiteza imbere. Dushobora kwifuza gukura mu Mwuka cyangwa dushobora kugira ingorane imwe cyangwa nyinshi zikomeye twaba dushaka cyane gutabarwamo. Mu gihe nta kibi kiri mu gukura mu Mwuka cyangwa gushaka kwikiza ingorane zitumereye nabi, ni iki kidutera gushaka kugera ku ntego nk'izi? Ahari dushaka kugera ku bikomeye cyangwa ngo twemerwe n'abandi. Ahari dutinya ko Imana idashobora kutwemera tutarakura mu Mwuka, cyangwa "ingorane zacu" zitarakurwaho. Ahari dushaka kumererwa neza tutanyuze mu ntambara zituma habaho guhinduka gukomeye mu mibereho yacu n'imico.
Impamvu nk'izi zishobora kuba zivanze n'ubushake nyakuri bwo kwubaha Umwami, ariko biranashoboka nanone ko imbere muri twe haba hari icyifuzo cy'ibanze cyo kwikuza ubwacu. Iyo kwiteza imbere ari yo ntumbero yacu nkuru, aho kuba guteza imbere Kristo, intumbero yacu iba itari aho igomba kuba.
Ni iby'ingenzi gusobanukirwa ko kwera imbuto no gukura biterwa no gutumbira Kristo no gushaka kumukuza. Iyo gukura no guhinduka ari intego yacu ya mbere, usanga dushaka kwiyitaho aho kwita kuri Kristo. Ese ndakura? Ese ndushaho kuba mwiza? Ese buri munsi ndushaho gusa na Kristo? Niga iki?
Uku kwitekerezaho gukabije no kwiyitaho byerekana umuco wacu wo kwiyitaho ujyana no kwiteza imbere mu buryo bwinshi. Kwiteza imbere si bibi rwose, ariko bishobora kuyobya - ndetse bishobora no gutesha umutwe kubigira intego yacu y'ibanze. N'iyo twayigira intego yacu, yagombye kuba mu rwego rwa kabiri. Uko dusobanukirwa urukundo rutagira icyo ruducaho, ubuntu, n'imbaraga z'Imana, ni ko kwubaha Kristo bizarushaho kuba ari byo bifata igihe cyacu cyose. Imana ishaka ko twimenyaho ubuzima bwiza kugira ngo tujye dusuzuma ubugingo bwacu kenshi, ariko ntishaka ko twitekerezaho ubwacu. Umwe ukwiriye ko tumutekerezaho ni Kristo, Umwami wacu usumba byose, wabwiye intumwa Pawulo ati, ubuntu bwanjye buraguhagije, kuko aho intege-nke ziri, ari ho imbaraga zanjye zuzura (2 Abakorinto 12:9). 25
Intego yonyine iboneye ku mukristo ni ukumenya Kristo (Abafilipi 3:8-10); ni uguhindurwa tugasa na Kristo (Abafilipi 3:11-14). Ibi bivuga ko gukurikira Kristo bitera gukura mu mico ya Kristo - urukundo, ubuntu, imbabazi, kwihangana, iby'igiciro, iby'ibanze, ibyo akurikira bye, n'ibindi.
Kubera ko gukura no gukomera ari bimwe mu byo twiga muri aya masomo, reka turebe gato icyo Abafilipi 4 higisha ku byo kugira intego z'ukuri.
(1) Inkomoko yayo: Kugira intego yo kumenya Kristo no gukomeza gusa na Kristo ni kureba imbere no kumenya uko Kristo arusha agaciro ikintu cyose umuntu cyangwa se isi yagira. Kumwizera bituruka imbere (reba Abafilipi 3:8-9). Iki gice cyerekana ibintu byinshi by'ingenzi ku kwizera gufite iyi ntego.
Abaroma 10:1-17.”Bene Data, ibyo umutima wanjye wifuza, n’ibyo nsabira Abisirayeli ku Mana, ni ukugira ngo bakizwe. 2 Ndabahamya yuko bafite ishyaka ry’Imana, ariko ritava mu bwenge; 3 kuko ubwo batari bazi gukiranuka kw’Imana uko ari ko, bagerageje kwihangira gukiranuka kwabo ubwabo, bituma basuzugura gukiranuka kw’Imana: 4 Kuko Kristo ari We amategeko asohoraho, kandi ni We uhesha uwizera wese gukiranuka. 5 Mose yanditse ibyo gukiranuka guheshwa no gukomeza amategeko ati: Ugusohoza azabeshwaho na ko. 6 Ariko gukiranuka guheshwa no kwizera kuvuga gutya kuti: Ntukibaze uti, ni nde uzazamuka, ngo ajye mu ijuru? (bisobanurwa ngo kumanura Kristo): 7 cyangwa uti, ni nde uzamanuka i kuzimu? (bisobanurwa ngo: kuzamura Kristo, amukuye mu bapfuye). 8 Ahubwo kuvuga kuti: Ijambo rirakwegereye, ndetse riri mu kanwa kawe no mu mutima wawe; ni ryo Jambo ryo kwizera, iryo tubabwiriza. 9 Ni watuza akanwa kawe yuko Kristo ari Umwami, ukizera mu mutima wawe yuko Imana yamuzuye, uzakizwa; 10 kuko umutima ari wo umuntu yizeza, akabarwaho gukiranuka; kandi akanwa akaba ari ko yatuza, agakizwa: 11 kuko Ibyanditswe bivuga biti: Umwizera wese ntazakorwa n’isoni. 12 Nta tandukaniro ry’Umuyuda n’Umugiriki: kuko Umwami ari Umwami wa bose, ni We ubereye abamwambaza bose ubutunzi; 13 kuko umuntu wese uzambaza izina ry’Umwami azakizwa. 14 Ariko se bamwambaza bate, bataramwizera? Kandi bamwizera bate, bataramwumva? Kandi bakumva bate ari nta wababwirije? 15 Kandi babwiriza bate, batatumwe? Nk’uko byanditswe ngo: Mbega uburyo ibirenge by’abavuga Ubutumwa Bwiza ari byiza cyane! 16 Icyakora, abumviye Ubutumwa Bwiza si bose; kuko Yesaya yavuze ati: Mwami ni nde wizeye Ubutumwa bwacu? 17 Dore, kwizera guheshwa no kwumva, no kwumva kukazanwa n’Ijambo rya Kristo.”
.Tugomba kwanga ibyo twiringiraga kera n'inkomoko y'ibyiringiro byacu nk'ibitagize icyo bivuga n'ibidafite icyo bimaze. Nta na kimwe mu byo twiringiraga kera cyaduha agakiza na hato (Abafilipi 3:1-8a, havuzwe haruguru). Ariko se tugera ahantu nk'aho dute?
.Tugomba kugera ahantu tumenya agaciro karuta ibindi no kwihaza kwuzuye ku bw'umubiri n'umurimo by'Umwami wacu Yesu Kristo. Kumumenya no kubona agaciro ke n'umurimo we bisimbura ibyo twiringiraga byose n'ibyo twizeraga - ibintu twiringiragamo amahoro n'ibyishimo, agakiza n'iby'Umwuka, ibifite icyo bivuze n'iby'agaciro, n'ibindi (soma witonze Abafilipi 3:8b-9, havuzwe haruguru).
.Dukeneye kwishingikiriza ku bugingo bwe nk'isoko yacu ubwacu aho kuba mu ngamba abantu bishingikirizaho ngo bagire umutekano, ibyishimo, iby'akamaro, cyangwa iby'agakiza no kwezwa.
(2) Agaciro kayo: Nk'uko twabibonye mu murongo wa 14, intumwa Pawulo yabonye ko intego ubwayo yari ingororano, igihembo gikwiriye ibyo yakurikiye mu bugingo bwe bwose. Nta kintu kigororera, gishimisha, cyangwa gitera ibyishimo n'amahoro kurusha ubusabane n'Umwami Yesu n'imico y'ubugingo bwe igaragaye mu bwacu. Ariko gereranya ibi no gushoberwa, kwumirwa uburyo bw'imbura-mumaro no kwicira urubanza abantu bagira iyo bashyize ibyiringiro byabo mu kindi kintu.
(3) Ibyo intego igeraho: Ku mukristo, uwashyize ibyiringiro bye muri Kristo n'umurimo we, gukurikira iyi ntego ntikurangirira muri ubu bugingo kuko ntawe ugera ku rugero rutunganye. Iri ni irindi hame ryigishwa mu Bafilipi 3. Ni nde wundi utari Umwami Yesu ushobora kuba yarageze ku rugero rutunganye kurusha intumwa Pawulo? Ariko Pawulo avuga yeruye ati, nubwo yakuze agahama, ntiyageze ku rugero rwuzuye cyangwa ku gutungana (Abafilipi 3:12-15). Hazahoraho urugero rutagerwaho rwo gukura.
(4) Iby'ubushake bw'Imana: Ikibazo kimwe abakristo (cyane cyane abizera bashya) bakunze kubaza cyerekeye kumenya ubushake bw'Imana. Imana ishaka ko mba nte? Ishaka ko nkora iki? Akenshi ibi bibazo byerekeye ku byo guhamagarwa cyangwa umurimo cyangwa ibindi bintu byo mu bugingo - uwo umuntu ashyingiranwa na we, ahantu runaka, ishuri, umurimo mu itorero, n'ibindi. Nubwo ibi ari ibintu bifite akamaro, ni ibintu bishobora kubonerwa igisubizo mu gukurikira intego yo muri iki gice. Ubushake bw'Imana ni ubw'ibanze cyane kandi bugaragara mu magambo "kugira ngo ahari mfate icyo Kristo yamfatiye"(gushimangira ni ukwa nyiri igitabo). Intego y'Imana mu kudukiza, ndetse n'iya Kristo ubwe, si ijuru gusa. Nubwo abizera biringiye ijuru kubera umurimo wa Kristo wuzuye, ubushake bw'Imana ni ukuduhindura ngo duse n'Umwana wayo. Ishaka ko dusa n'ishusho y'Umwami Yesu.
Gukura no kugera ku rugero rwo guhama rwo hejuru (irindi jambo ryo gusa na Kristo) ni intego y'ibanze y'Imana ku bizera. Uko ibyo biba, ibindi bice byose by'ubushake bw'Imana biba kubera urugero tuba dufiteho ubugingo bwe mu bwacu. Igikenewe ni intego yo gukura no gukomera bigaragara mu bice bitari bimwe byo mu Isezerano Rishya (Reba na 1 Abakorinto 2:6-3:3).
Abefeso 4:11-16 "Nuko aha bamwe kuba intumwa ze; n'abandi kuba abahanuzi; n'abandi kuba ababwiriza-butumwa bwiza; n'abandi kuba abungeri n'abigisha: 12 kugira ngo abera batunganirizwe rwose gukora umurimo wo kugabura iby'Imana no gukomeza umubiri wa Kristo: 13 kugeza ubwo twese tuzasohora kugira ubumwe bwo kwizera no kumenya Umwana w'Imana, kandi kugeza ubwo tuzasohora kuba abantu bashyitse, bageze ku rugero rushyitse rw'igihagararo cya Kristo: 14 kugira ngo tudakomeza kuba abana, duteraganwa n'umuraba, tujyanwa hirya no hino n'imiyaga yose y'imyigishiririze, n'uburiganya bw'abantu, n'ubwenge bubi, n'uburyo bwinshi bwo kutuyobya; 15 ahubwo tuvuge ukuri, turi mu rukundo, dukurire muri we muri byose; uwo ni we mutwe, ni wo Kristo. 16 Kuri uwo ni ho Umubiri wose uteranywa neza, ugafatanywa n'uko ingingo zose zigirirana , nuko igice cyose kigakora umurimo wacyo cyagenewe. Muri Kristo uwo ni ho umubiri ukura gukura kwawo , kugira ngo ukurizwe mu rukundo."
1 Petero 2:2 "Mumere nk'impinja zivutse vuba, mwifuze amata y'Umwuka adafunguye, kugira ngo abakuze, abageze ku gakiza :"
2 Petero 3:18 "Ahubwo mukurire mu buntu bw'Imana no kumenya Yesu Kristo Umwami wacu n'Umukiza. Icyubahiro kibe icye none n'iteka ryose, Amen."
Abaheburayo 5:11-6:1 Tumufiteho byinshi byo kuvugwa, kandi biruhije gusobanurwa, kuko mwabaye ibihuri." Nicyo gituma dukwiriye kuba turetse guhora mu bya mbere bya Kristo, tukigira imbere, ngo tugere aho dutunganirizwa rwose, twe kongera gushyiraho urufatiro ubwa kabiri, ari rwo kwihana imirimo ipfuye , no kwizera Imana,"
1 Abakorinto 14:20 "Bene Data, ntimube abana bato ku bwenge, ahubwo mube abana b'impinja ku bibi; ariko ku bwenge mube bakuru."
Gukenera gukura no gukomera cyangwa guhinduka mu Mwuka ni umuhamagaro ku kwera cyangwa kwezwa. Uyu ni umuhamagaro wo kuba abizera buzuye batoranijwe ku Mana no kugira ubugingo kwe mu bwabo kubera umurimo w'Umwuka w'Imana, ariko iteka mu mucyo w'Ijambo ry'Imana, Bibiliya. Ijambo ry'Imana ni urufatiro n'umucyo utumurikira inzira.
1 Petero 1:14-16 "Mube nk'abana bumvira; ntimwishushanye n'irari mwagiraga kera mukiri injiji . 15 Ahubwo nk'uko uwabahamagaye ari uwera, abe ariko namwe muba abera mu ngeso zanyu zose." 16 Kuko byanditswe ngo: muzaba abera, kuko ndi uwera."
Abaheburayo 12:10 "Kuko ba bandi baduhanaga iminsi mike nk'uko byari bibabereye byiza, naho uwo aduhanira kugira ngo bitubere byiza , dusangire kwera kwe."
Robert S. McGee, The Search for Significance, Rapha Publishing, pp. 128-129.
25 Robert S. McGee, The Search for Significance, Rapha Publishing, pp. 128-129.


c: text/html

text:
Ishyaka RDI-Rwanda Rwiza ririfuriza Abanyarwanda umwaka mushya muhire w’2017.
Banyarwanda, Banyarwandakazi,
Byabaye umuco ku isi yose ko kuwa 31 Ukuboza, ari itariki yo gusezera k'umwaka urangiye no kwakira umwaka mushya. Umunsi mukuru wo gutangira umwaka mushya twita «Ubunani», Abanyarwanda twese turawubahiriza, tugasaba Imana ngo tuzawugiremo ishya n’ihirwe, n'ubuzima buzira umuze. Uko tubisaba Uwiteka ni nako tubyifuriza abavandimwe n’inshuti, ndetse tutibagiwe n’abandi, cyane cyane abatishoboye n’abari mu ngorane zinyuranye.
Bityo rero mw’izina ry’Ishyaka RDI nkaba nifurije umwaka mwiza Abanyarwanda bose, ari abari mu gihugu cyangwa abari mu ngendo ku mpamvu zinyuranye, ari n'abahejejwe ishyanga n’Ubutegetsi bw’igitugu bwa FPR-Kagame : uyu mwaka, uzababere umwaka w'amahoro n'ituze, umwaka wo gukundana nk'Abanyarwanda, umwaka wo kugera ku nshingano zose zabateza imbere. Uzababere kandi umwaka wo kumvikana mu ngo zanyu, mu miryango mukomokamo, no ku misozi, imirenge, insisiro, n'imigi mutuyemo. Bityo, muri uyu mwaka w’2017, muziyemeze gushimangira « umubano mu bantu », mugera ikirenge mu cy’abasokuruza bacu.
Mu rwego rw’igihugu, umwaka w’2016 usize ibikorwa by'ingirakamaro byagombye kongerera u Rwanda ishema mu ruhando rw’amahanga, nubwo bwose isura yarwo ikomeje kwanduzwa n’ubutegetsi bubi bwa FPR-Kagame. Muri ibyo bikorwa mboneragihugu, twavuga ibi bikurikira:
1.Inyubako yiswe «Kigali Convention Center» (KCC), n’ubwo idahiga ubwiza « Kenyatta Conference Center » y’i Nayirobi ; ariko ku gihugu gikennye nk'icyacu, ni igitego mu bihugu bitatu byahoze biyoborwa n'abakoloni b'Ababiligi (Burundi, RD Congo, Rwanda).
2.Indege ebyiri za AIRBUS 330-320 na 330-300 zizaba indorerwamo y'u Rwanda mu bihugu zizajya zitwarira abagenzi.
3.Hafashwe icyemezo cyo kuzubaka « ikibuga mpuzamahanga cy’indege » (AEROPORT INTERNATIONAL) mu Bugesera, hakaba hari hashize imyaka 50 irenga iki kibuga gishakwa n’Abanyarwanda ndetse n'Abanyamahanga, bamwe bakaba barifuzaga ko cyubakwa igitaraganya, ku mpamvu zitarasobanuka.
Bigomba kumvikana ko ibyo bikorwa atari iby’abantu ku giti cyabo, ko ari iby'igihugu, dore ko n’amadeni yasabwe na Leta azabyubaka azishyurwa ku ngengo y’imali y’igihugu, iturutse ahanini ku misoro n’imisanzu y’abenegihugu. Ibyo bikorwa kandi biramutse bigurishijwe, amafaranga byinjije agomba kujya mu isanduku y'igihugu. Ibikorwa nk'ibi ni ibyo gushyigikirwa kuko bitandukanye n'ibyiswe imiturirwa isigaye isa n'umurato mu mujyi wa Kigali. Ibikorwa by'amajyambere mu Rwanda byaba imihanda, ibitaro bya Leta, n'izindi nyubako z’ingirakamaro bigomba gushyigikirwa, mu gihe bifitiye akamaro Abataturarwanda muri rusange.
Tugomba kumenya kandi gutandukanya amajyambere ashingiye ku nyungu za rubanda n’amajyambere ashingiye ku nyungu z’agatsiko kaba gahisha ubukire gafite kabonye ku buryo budasobanutse (blanchiment d’argent) bushingiye k’ubwambuzi, ubusahuzi bw'umutungo w'igihugu, cyangwa iminyago yo mu ntambara. Bene ayo majyambere adasangiwe na benshi ashimisha beneyo gusa n'abo bafatanije, bagahatira urubyiruko gucengenzwamo amateka y'amatobano, yuzuye ikinyoma, ubwirasi no kwishongora kw'abantu bake bigize indobanure mu Banyarwanda, bagamije kwikungahaza nta soni.
Ni ngombwa kandi gutsindagira ko bene ayo majyambere y'umuvuduko udasanzwe, agaragara ko yikubiwe na bamwe mu banyarwanda, ahishe byinshi bifitanye inkomoko no gushaka kwibagiza no gutwikira amahano bafitemo uruhare rukomeye nko mu mubijyanye n'ubwicanyi bwakorewe Abanyarwanda muri rusange, ariko cyane abitwaga abahutu (ubu bitwa ukundi). Ibyo ari byo byose nta majyambere azahanagura cyangwa ngo yibagize amateka y'ibyabaye mu Rwanda hose, aho imirambo yatawe mu migezi, indi igatwikirwa mu mashyamba. By'umwihariko, amahano yakorewe i Kibeho muri Mata 1995 no mu mashyamba ya Kongo kuva mu kwezi k’Ugushyingo 1996 kugeza mu kwezi kwa Gicurasi 1997, bigahitana abantu bageze kuri miliyoni ebyiri, bigomba kwibukwa buri mwaka kugeza ku munsi w'imperuka.
Umwaka w’2017 dutangiye, nta cyiza tuwutezeho mu rwego rwa politike, ku ruhande rwa FPR-Kagame. Kimwe n'iyawubanjirije, nawo uzaba uwo kurata « iterambere ryazanywe na Kagame », no kwerekana ko abagore ari bo basigaye barabaye benshi mu nzego z'ubuyobozi bw'igihugu cy’u Rwanda, kurusha ibindi bihugu byo ku isi. Uko bigaragara, politiki y'ubuhendabana izakomeza. Abanyarwanda nabo bazakomeza bayoborwe butama, bamenyere kuba ingaruzwamuheto zarwaye ipfunwe. Abanyarwanda bamwe ba mpemukendamuke bazakomeza kurega ababyeyi babo ibyaha batakoze. Abandi bakomeze bisakume bavuga ko ba nyirarume cyangwa ba se bateguye jenoside yakorewe abatutsi. Naho ab’inkwakuzi bigire abahanga n'abasizi mu bitutsi byo kugayisha no gusebya abatavuga rumwe n’ubuyobozi bwa Perezida Kagame, abo basingiza Kagame bakomeze kumufata nk’aho ariwe ugena ubuzima bw’Abanyarwanda n’imiyoborere yabo.
Hazaba kandi igikorwa kaminuza twakwita agahebuzo k’ikinyoma cyahimbwe n’abacurabwenge b’ingoma, kigambiriye kugaragaza ko Abanyarwanda bakunda Perezida Kagame. Hazakomeza kumvikana ubutumwa bw’urukozasoni bw’uko Abanyarwanda bifuza ko Kagame yakomeza kubayobora, ndetse bikaba amahire agumye ku butegetsi kugeza avuyemo umwuka, akazasimburwa n'uwo yaba asigiye umurage. Perezida Kagame n'ingabo ze bazakora ikinamico mu Rwanda hose ku manywa y’ihangu, habe igisa n'amatora, nibigera ku Gicamunsi, batangaze ko Abanyarwanda barenga 90 % batoye Perezida Kagame ngo akomeze ababere umuyobozi, amahanga yongere yirengagize ko ayo majwi yaturutse ku gahato n’uburiganya bisanzwe biranga amatora afifitse ya FPR-Inkotanyi.
Ku ruhande rw’ishyaka RDI Rwanda Rwiza, muri uyu mwaka dutangiye, tuzihatira kubeshyuza ibinyoma bya FPR-Kagame, twereke Abanyarwanda n’amahanga ko u Rwanda atari Singapure cyangwa Amerika (USA), aho inkotanyi zikize zohereza abana bazo mu mashuli no kubayo. Tuzerekana kandi ko u Rwanda ari igihugu gikennye, bitewe n’uko hafi 80% y’abarutuye batagira umushahara, dore ko nta kazi kabahemba buri kwezi bafite. Abanyarwanda benshi nta masambu bakigira kuko n’uturima bacungiragaho leta ya Kagame yatubambuye, bamwe bakaba barishwe n’inzara, ababishoboye bagahungira mu gihugu cya Uganda. Abaturage benshi mu Rwanda ntabwo bakirya ngo bahage, abenshi bicwa n'inzara ndetse n’indwara zikomoka ku mirire mibi. Kuba mu gihugu umuturage atakigira uburenganzira ku isambu ye, byateye inzara yayogoje u Rwanda rwose, bitewe ahanini n’uko ibihingwa ngandurarugo bitagihabwa agaciro byari bifite mbere, hakaba n’ubwo biranduwe, ngo iyo byahinzwe bidakurikije gahunda za Leta !
Muri uyu mwaka w’2017, ishyaka RDI Rwanda Rwiza rizakomeza guharanira ko ibintu bihinduka mu Rwanda, hagamijwe ukwishyira ukizana kwa buri wese, ubutegetsi bushingiye kuri demokrasi, n’imibereho myiza y’abaturage ishingiye ku majyambere asangiwe n’imbaga nyamwinshi. Mu byihutirwa kurusha ibindi, twavuga ibi bikurikira :
1.Kurwanya inzara yiswe "Nzaramba" yogogoje igihugu, igatuma Abanyarwanda batari bake basuhuka kubera amajyambera ya nyirarureshwa atabitayeho, ahubwo atuma bamburwa amasambu yabo, abasigaye mu gihugu nabo bakabuzwa uburyo, bakabura epfo na ruguru.
2.Kwimakaza demokarasi mu Rwanda. Kurwanya ubutegetsi bw’igitugu ubwo ari bwo bwose, byabaye akarande mu mateka y’u Rwanda. Abanyarwanda b’impirimbanyi babaye imena barwanya ingoma ya cyami isimburwa na repubulika, abandi bahangana n’ubutegetsi bw’igitugu bwa Habyarimana n’ishyaka rye MRND. Uwo murage ugomba gukomeza, abiyemeje kurwanya ingoma ngome ya FPR-Kagame bagakomeza umurego, maze uyu mwaka dutangiye ukazaba uwo guca umusingi tuzubakiraho u Rwanda rwiza, rurangwa na Leta igendera ku mategeko kandi yubahiriza uburenganzira bw’ibanze mu ngeri zose, ari mu bya politiki n’imiyoborere y’igihugu, ari no mu rwego rw’ubukungu n’imibereho myiza.
Kugira ngo iyo mpinduka igerweho bidatinze, Ishyaka RDI Rwanda Rwiza ryiteguye guhuza umugambi n’abandi banyarwanda bo mu yandi mashyaka, bumva ko hagomba gushakwa inzira zose zo kumvisha Prezida Paul Kagame kwemera yanze akunze ko demokarasi yubahirizwa mu gihgu cyacu.
3.Gukemura ikibazo cy’ubuhunzi : mu mpera z’ukwezi kwa Werurwe k’uyu mwaka turangije, Ishyaka RDI ryagejeje ku Butegetsi bwa Paul Kagame, inyandiko isesengura ikibazo cy’Impunzi z’Abanyarwanda n’uburyo cyakemurwa, rinasaba Leta y’i Kigali guhagurukira icyo kibazo kugira ngo kitazateza indi ntambara nk’iyo Inkotanyi zashoje mu mwaka w’1990. Ikigaragara ni uko FPR-Kagame ititaye kuri icyo kibazo, bityo Prezida Kagame n’Ubutegetsi bwe bakaba ari bo bazaryozwa inkurikizi mbi zose zishobora kuzabyarwa n’icyo kibazo kimeze mu by’ukuri nk’ikirunga gitutumba. Mu bimenyetso by’ubukare bw’ikibazo cy’ubuhunzi biherutse kugaragara mu minsi ya vuba, twavuga nk’itanga ry’Umwami Kigeli Ndahindurwa watabarutse tariki ya 16 Ukwakira 2016 mu gihugu cya Leta zunze Ubumwe bw’Amerika nk’impunzi yahejejwe ishyanga, rigakurura amakimbirane yatumye na n’ubu umugogogo we utarashyingurwa.
4.Kuvugisha ukuri ku byerekeye ibyiswe amoko mu Rwanda. Nta kindi kizaca ingirwamoko kandi kikazana amahoro mu Rwanda, uretse kubaka ubumwe nyabwo bw’Abanyarwanda no kwitorera abategetsi nta gahato. Bitabaye ibyo, u Rwanda ruzokamwa n’amacakubiri azakomeza kurukururamo umwiryane mu gihe Abanyarwanda bakomeje gucibwamo ibice, bashyirwa mu byiciro bimwe na bimwe, nk’ibi bikurikira :
1.Abatutsi ngo baremewe kuzajya mw’ijuru n’abahutu ngo Mungu agomba kubabarira,
2.Abahunze u Rwanda n’abarutuye,
3.Abitwa ko bahagaritse jenoside n’abacikacumu ku ruhande rumwe n’abo ku rundi ruhande,
4. Abashigajwe inyuma n'amateka n’abitwa ko atari bo,
5. Abashigajwe inyuma n'amajyambere (y'Intsinzi y'Inkotanyi) n’abigwijeho ibya Mirenge,
6. Andi « moko » menshi usanga mu by’ukuri atesha agaciro Abanyarwanda.
Mu gusoza iri jambo ry’Umwaka mushya, Ishyaka RDI ryifuje gutsindagira igitekerezo cy’uko Abanyarwanda dufite uburenganzira busesuye bwo kubaho mu mahoro no muri demokarasi mu gihugu cyacu, tutagombye kubisaba cyangwa kubihakirwa mu gihe turi Abenegihugu bujuje ibya ngombwa bigenga Ubunyarwanda. Nibyumvikane kandi ko Abanyarwanda badashobora kwemera ko uburenganzira bwabo butsikamirwa cyangwa bukaguranwa amajyamabere y’igikangisho n’inyungu z’agatsiko kikubiye ibyiza byose by’igihugu. Ishyaka RDI ryongeye kurarikira Abanyarwanda bose, cyane cyane urubyiruko, gushiruka ubwoba, bagaharanira uburenganzira bwabo mu buryo bwose, maze muri uyu mwaka dutangiye w’2017, bakazarwanya bivuye inyuma, uburiganya bwa FPR-Kagame bugamije kugarura ubutegetsi bwa cyami mu Rwanda.
Twongeye kubifuriza umwaka Mushya Muhire. Mugire amahoro.
Bikorewe i Buruseli kuwa 31/12/2016
Umuyobozi w’ishyaka RDI
Faustin Twagiramungu.

robotstxt: allowed

filter: keep


text:
Ibintu bitandatu bigaragaza ko utababariye
"Rinda umutima wawe kuruta ibindi byose birindwa, kuko ari ho iby’ ubugingo bikomoka". Imigani 4:23
Imana yaduhaye inshingano zo kurinda umutima wacu no kwitondera tukagenzura (gerer) inzika zose zihishe muriwo. Izaduha imbaraga zo kubabarira, ariko ni ahacu ho gutera intambwe ya mbere. Kubw’ ibyo tugomba kubanza gusuzuma no kugenzura (sonder) imitima yacu.
Birashoboka ko tudaha agaciro inzika ziri mu mitima yacu , niba twaramenyereye kubaho gutyo byose tubabibika, birashoboka ko dushobora kuba tunibuka cyangwa tutanibuka amazina yose y’ abantu tugomba kubabarira. Birashoboka ko ahari nabo twibwira ko twababariye nyamara imbere mu mutima hakiri akantu k’ inzika .
Reba ibintu bitandatu bigaragaza inzika yihishe:
1. Kutibagirwa: Paul yaravuze mu 1Abakorinto 13:5 Urukundo "ntirwibuka ikibi". Ese twibuka neza ntacyo twibagiwe ku inabi tugirirwa cyangwa twagiriwe? Tuzigama (stoker) muri memoire yacu (disque dur mental) kugirango igihe tuzashakira kubigarurira cyangwa kubyibuka twongere tubigarure (telecharger) tubisubiremo neza? Niba tubara ( comptabiliser) ibibi byose twakorewe n’umuntu runaka tukabishyira ku murongo , icyo ni ikimenyesto cyuko tutababariye.
2. Kwibona, kwishyira hejuru, kubona amakosa y’abandi : Gutunga undi urutoki. Biroroshye kureba undi ukavuga ko ibyo yakoze wowe utabikora, ukavuga ko utumva ukuntu umuntu akora ibintu nka biriya! Abantu biyizi ko ari intungane ntibajya babona amakosa yabo, ariko usanga ari abantu bazobereye cyane kubara no kubona amakosa y’abandi.
3. Kwitotomba Turibuka inkuru y’ Umwana w’ikirara Luka 15:11-32 ? Umuhungu w’imfura ntiyatinze kujya kwitotombera ukugaruka kwa murumuna we. Muri Luka 15:29 Yabwiye se ati :" Maze imyaka myinshi ngukorera , ntabwo nanze itegeko ryawe. Ariko hari nubwo wigeze umpa n’agasekurume, ngo nishimane n’ inshuti zanjye ? Aho kunezezwa nuko murumuna we yagarutse, icyo yakoze ni ukwitotomba kuko atigeze akora umunsi mukuru ngo yishimane n’inshuti ze.
4. Inzika iratandukanya, igacamo kabiri, ikigizayo: ( Eloigner, diviser, separer) Iyo umunyanzika abwiwe amagambo atamushimishije arahunga. Agahora abara amakosa asubira mubyavuzwe ijambo kw’ ijambo aho kubabarira akibagirwa ahahindura page ( tourner la page). Aba utifuza kuba hamwe cyangwa no kwibona hamwe nuwakubabaje nko kubashakanye ugasanga buri wese ari mu nguni ye ku mpera z’ igitanda. Uko wanga kubabarira niko utakaza imbaraga mu buryo emotionnelle kandi satani akakwiba ibyishimo. Uyu muhungu w’imfura yararakaye yanga kwijira mu rugo nuko se arasohoka aramwinginga. Luka 15:28
5. Gucira undi urubanza guhora usubira mu byabaye buri kanya( accusation, raconte l’offense et la rappelle constamment). Umuhungu wimfura ntiyabuze kwibutsa se buri kanya ko murumuna we yari yaravuye mu rugo, yamaze umutungo wa se abisambanisha ari ikirara,....: " Ni gute umukoreshereje umunsi mukuru?" Ese dukomeza kuvuga ibikomere cyangwa ibyatubabaje mu buzima bwacu?
6. Ishyari Kutishimira, kubabazwa imigisha y’ abandi : Biragoye kwemera cyangwa kwakira ko uwatubabaje ahabwa umugisha, atera imbere, anezerwa. Ariko nkuko uyu mubyeyi yakoresheje umunsi mukuru kubw’ umuhungu we wari ikirara, niko Imana itwereka imbabazi n’ urukundo rwayo kuri buri wese. Tugomba kubyakira tukabinezerwa , cyangwa bikaducaho, nkuko byagendekeye umuhungu w’ imfura.
Nifuza gusubiramo uku kuri: Ibyo Imana idusaba byose ni kubw’ ibyiza byacu ni munyungu zacu (pour notre bien). Kubaho mu nzika ntaho byatugeza. Ahubwo bidutera kubaho nabi ( Malheureux). Inkuru nziza nuko Yesu yaciye inzira kugirango adukize inzika hanyuma tubeho mu mundendezo mu mahoro n’ibyishimo.
Twizere Imana tuyisabe idufashe niba hari uwo tugomba kubabarira. Ishaka ko tubaho twishimye mu mudendezo. Niyo mpamvu natwe tugomba kwifasha tukababarira.
Joyce Meyer


text:
Umuntu wese anezeze mugenzi we amubere inyunganizi Pastor Desire Habyarimana
INTEGO: Umuntu wese anezeze mugenzi we amubere inyunganizi.
Abaroma 15:2. Umuntu wese muri twe anezeze mugenzi we kugira ngo amubere inyunganizi amukomeze.
Usomye aya magambo wakumva yoroshye ariko siko bimeze. Ubundi iyo umuntu akijijwe ijambo ry’Imana rimuha inshingano ndetse n’amategeko. Amwe muri abiri akomeye ni ugukunda Imana n’umutima wawe wose no gukunda mugenzi wawe nkuko wikunda. Niba ijambo rivuga yuko ugomba kumukunda nkuko wikunda, ibyiza wifuza ko bikugeraho nawe bikwiriye kumugeraho, wakagombye kugura umwenda nawe ukamugurira, ariko akenshi usanga atariko bimeze.
Dawidi yaravuze ngo mu byaha niho Mama yambyariye, Ibi bituma umuntu akura hari ibyaha akora kandi ntawamwigishije kubikora. Aho usanga akana gato kaba gashaka ko ibintu byose biba ibyako, ibyo rero turabikurana, ugasanga umuntu arinze aba umugabo ku buryo abasha kugura inkweto 3, ataragurira umugore we n’imwe. Ariko Yesu yaravuze ngo ibyo mushaka ko abandi babakorera abe aribyo namwe mubakorera, kandi umuntu wese asarura aho yabibye.
Muri iyi minsi satani yaretse abantu baba mu mirimo y’Imana ariko urukundo rwaragiye. Usanga abantu babana bitewe n’ibyiciro barimo nk’abiganye, abubatse amazu asa;ugasanga wawundi woroheje yarabuze umufasha. Ariko umuntu wese akwiriye kunezeza mugenzi we akamubera inyunganizi.
Yesu yaravuze ngo nimukundana nibwo bazamenya yuko muri abigishwa banjye, kandi ngo umwana w’umuntu ntiyaje gukorerwa ahubwo yaje gukorera abandi. Umuntu wese rero aremanye intege nke niyo mpamvu akeneye umwunganira akamufasha mu byo adashoboye.
Mu muntu nta kamere nziza ibamo, umuntu nakugirira neza ujye umenya yuko ari Imana ibikoze. Nk’abakristo biradusaba kwitanga kugirango tubashe gukora ibitaba muri kamere yacu. Yesu yaravuze ngo mutange imibiri yanyu ibe ibitambo bizima byera kandi bishimwa n’Imana.
Biragoye kugirango umuntu atange ubutunzi bwe abwohereze aho umutima we utari, ariko iyo yitanze wese akihereza Imana biramworohera no gutanga ubutunzi bwe kubw’umurimo w’Imana kuko azi neza uwo akorera.
Ni byiza ko Imana itugirira neza tugatera imbere mu buryo bwose , ariko birababaje ko nta muntu n’umwe ubera undi inyunganizi. Ikibazo si inzu Imana yaguhaye ahubwo byibuze ucumbikiyemo bangahe, urarya ugasigaza ibyo kumena abandi baburaye, isuzume urebe kuko hari abantu benshi Imana ishaka ko ubera inyunganizi.
Kenshi usanga abantu basenga basaba umugisha ariko umugisha urakorerwa, kamere yacu ishaka ibituzaho gusa ntabwo ishaka ibituvaho ariko dukwiriye kuyinesha tugakora ibyo Imana ishaka, kuko gutanga bizana umugisha kurusha guhabwa. Kugirango rero ugere ku mugisha w’ukuri bigusaba kuba igitambo.
Abantu baramutse bagize urukundo twabona imfubyi zabonye aho ziba, ntabwo twakongera kubona ababurara, abahera mu bitaro kubwo kubura inyishyu….
Bakundwa igihe tugezemo kirakomeye, aho abantu bikunda bagakunda n’ibyabo, umukristo akabura umwanya wo kwegera Imana kugirango ashobozwe kuzuza rya tegeko rikuru rikomeye (ukunde mugenzi wawe nkuko wikunda). Ibi rero bituma abantu benshi bahushije intego nkuru yo kuremwa no guhamagarwa kwabo, bibeshya yuko bahamagariwe kubaka amazu , kwiga, gushaka n’ibindi, ariko dukwiriye kwibuka yuko turi abo yaremye ituremeye imirimo myiza muri Kristo Yesu kugirango tuyigenderemo. Naho ibyo iduhereza ni ukugirango tubikoreshe mu bwami bwayo, ndetse naho turi duhagararire ubwami bw’Imana. Iyo umukristo abaye umukire akiri mu isi Imana iba yungutse umuntu izakoresha ubutunzi bwe mu bwami bwayo , ariko umupagani w’umukire nawe satani aba yungutse uwo azakoresha mu kwagura ubwami bwe bw’umwijima.
Ntabwo Imana izatubaza umubare w’amafaranga twatunze, amashuri twize cyangwa amazu twubatse, ahubwo izakubaza uko wabikoresheje. Twibuke yuko igihe kizagera tukarangiza urugendo rwacu hano ku isi, umuntu wese azagaragaza ibyo yakoze akiri mu isi.
Mureke twubakire ku rufatiro rukomeye ari rwo Kristo, Tubashe kubera abandi inyunganizi no kubanezeza. Amen.
Past Habyarimana Desire


text:
Nyanza: Gitifu w’umurenge yasabye imbabazi z’uburangare mu ruhame
Umunyamabanga Nshingwabikorwa w’Umurenge wa Cyabakamyi, mu Karere ka Nyanza, yasabye imbabazi abaturage mu ruhame by’umwihariko abakoze muri VUP ntibahembwe, avuga ko habayeho uburangare bwaturutse ku gutinda gusinya amasezerano mashya ya gahunda ya VUP.
Mu kiganiro urubuga rw’abaturage n’abayobozi gitegurwa n’umuryango w’Abanyamakuru baharanira amahoro ‘Paxpress’ cyabereye mu Murenge wa Cyabakamyi tariki ya 8 Nzeri 2016, bamwe mu baturage bavuze ko bakoze muri gahunda ya VUP ariko ntibahembwa.
Dushimimana Josee, avuga ko batangiye gukora umuyoboro w’amazi unyura mu tugari dutandukanye tw’uyu murenge muri gahunda ya VUP muri Gicurasi 2016, bahembwa inshuro imwe gusa ntibongera guhembwa.
Yagize ati “Twatangiye tariki 23 z’ukwezi kwa gatanu, baduhemba mu kwezi kwa karindwi kugeza ubu ntibarongera kuduhemba. Ubu abana babuze ibikoresho byo kujyana ku ishuri, inzara itumereye nabi.”
Niyomukiza Bosco ati “Bandimo amafaranga arenga ibihumbi 50, iyo tubajije impamvu batatwishyura baravuga ngo tuguze muri SACCO tuzabungukire amafaranga 500 ku bihumbi 10 mu gihe cy’ukwezi. Twibaza impamvu ayo kutuguriza aboneka hakabura ayo kutwishyura, tugasanga batuguriza mu yo bakabaye baduhemba kugira ngo SACCO yunguke.”
Mukamudenge Mariya, na we ati “Ubundi nahingiraga amafaranga 700 ku munsi ngahingira abaturage nkabona icyo kugaburira abana, muri VUP nakoreraga 1200 ku munsi none baranyambuye ubu bandimo imibyizi igeze kuri 50. Ubwo baheruka kuduhemba na bwo badukase imibyizi ibiri ntituzi icyatumye badukata.”
Gitifu yasabye imbabazi abaturage
Umunyamabanga Nshingwabikorwa w’Umurenge wa Cyabakamyi, Jean Marie Vianney Nkurikiyumukiza, yemera ko habayeho uburangare, agasaba abaturage imbabazi.
Yagize ati “Habayeho kwibeshya ku gihe umushinga uzararangirira, bawuha iminsi mike, noneho habaho gutinda gusinya andi masezerano. Gutinda gusinya andi masezerano byatewe n’uburangare. Nsabye abaturage imbabazi. Icyo bavuze cy’imibyizi ibiri bafite ukuri na byo narabibonye. Twasinye andi masezerano, ubu urutonde rwarakozwe bitarenze ku wa kabiri w’icyumweru gitaha bazaba babonye amafaranga yabo.”
Yakomeje avuga ko ibyo abaturage bavuze by’uko iyo bagiye kwishyuza basabwa gusaba inguzanyo muri Sacco, ntacyo akiziho, dore ko amaze igihe gito yimuriwe muri uyu murenge. Gusa yizeza abaturage ko amakosa yabayeho mu gutinda kubahemba atazongera kubaho ukundi mu yindi mishinga ya VUP.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Yasuwe : Inshuro 3206 | Ibitekerezo: 0 | Aho ariho: Africa
Umunyarwenya Anne Kansime Noneho Yatangaje Abantu!! Irebere
Tweet
By Leonce Ukurikiyimfura | January 10, 2017 saa 08:00:25
Anne Kansiime ni umwe mu bakomediye bamaze kwigarurira imitima itari mike hirya no hino kuri iy’Isi ya Rurema. Uyu mutegarugori ukomoka mu gihugu cya Uganda akaba yifitemo impano yo gusetsa cyane cyane imivugire ye n’ibyo avuga. Aha twabateguriye inkuru ijyane n’amagambo yagiye avuga ajyira inama abafite abo bihebeye.
1. Dore amwe mu magambo yavuze agatangaza abantu.
2.
3.
4. Nta muntu ushobora kujya ahashije inshuro eshatu
5.
6
7.
8.
Ibi Byababaje Abakobwa Bose! Umukecuru w’Imyaka 91 Yaheze mu Bitaro Ubwo Yendaga Kurushinga
Nyuma yo Gusezerana , Yamugejeje mu Rugo Amukuyemo Imyenda Agwa Mu kantu! Isomere.
Mbega We! Yemeye Kurongorwa n'Ubishatse wese kubwa Musaza we! Isomere.


text:
"Ariko Daniyeli aratona cyane kuruta abandi batware bakomeye n’abandi b’intebe, kuko umwuka mwiza cyane yari ari muri we. Ndetse umwami yibwiraga kumwegurira igihugu cyose“ - Daniyeli 6:4
Tujya twumva hirya no hino ku isi, ahantu bahembwe ibihembo bitandukanye kubera uruhare n’ ubwitange bagaragaje mu bintu runaka bakora. Hari abahambwa imidari n’ impeta by’ ishimwe kubera kuzuza neza inshingano zabo, abandi bagahabwa amafaranga, ibikoresho, n’ibindi. Ariko se ni ikihe kintu mu kuri kiranga umukozi mwiza? Uzasanga , umuntu ari umukristo mu nzu y’ Imana , abantu bamwubaha , ariko se ni cyo kiranga umukozi mwiza?
Daniyeli yarangwaga n’ imbuto z’ umwuka n’abo bakorana bakabibona. Na shebuja yari abizi ko afite umwuka mwiza. Natwe rero aho dukora bazatumenyera ku mbuto twera . ”Muzabamenyera ku mbuto zabo. Mbese hari abasoroma imizabibu ku mugenge, cyangwa imbuto z’umutini ku gitovu? “ - Matayo 7:16. Daniyeli yari umwiringirwa atabonekwaho amafuti cyangwa igicumuro."Abatware bakomeye n’ab’intebe bashaka impamvu yose yatsindisha Daniyeli mu by’ubutware, ariko bamuburaho impamvu cyangwa igicumuro kuko yari umwiringirwa, ntabonekweho n’amafuti cyangwa igicumuro" - Daniyeli 6:5
Ntabwo Daniyeli yari umunyamwuka mu gihe cyo gusenga no guhanura gusa, Oya! Ahubwo imico ye n’imikorere ye na byo byerekanaga ko yuzuye Umwuka w’Imana. Bamubuzeho amafuti cyangwa igicumuro. Ubwo ni bwo bunyangamugayo.
"Akomeza kujya apfukama gatatu ku munsi , asenga Imana ye"- Daniyeli 6:11. Abanzi ba Daniyeli bari bazi ko adashobora kureka gusenga Imana ye. Ku mavi niho yakuraga gukiranuka mu byo akora, bityo yari yiteguye kubura akazi aho guhomba ubusabane bwe n’Imana.
Umuntu nankorera , Data azamuha icyubahiro (Yohana 12:26). Uku ni ukuri kwavuye mu kanwa k’Imana. Daniyeli yomatanye n’Imana na yo yanga kumukoza isoni. Iramutabara imukiza abanzi be kandi iramuzamura ahabwa icyubahiro kirenze. Daniyeli 6:29
Nkuko tumaze kubibona ,umukristo mwiza arangwa no kwera imbuto z’umwuka; abo babana n’abo bakorana bakabimenya. Ibi bikwiye kukwigisha uko ugomba kujya witwara mu buzima bwawe bwa buri munsi no mu mikorere y’akazi kawe.


text:
ven.
11
nov.
2011
ISOMO RYA MBERE
Igitabo cy’Imigani (Imig 31, 10-13.19-20.30-31)
10Umugore w’umutima azabonwa na nde? Ko asumbije agaciro amasaro meza! 11Umugabo we amwiringira abikuye ku mutima, maze agakunda agatunganirwa. 12Uwo mugore aramunezereza, na rimwe ntajya amutenguha, iminsi yose y’ubuzima bwe. 13Ashakashaka ubudodo n’ubuhivu bworoshye, maze intoki ze zigashishikarira kuboha. 19Ikiganza cye agicyamurira ku rubohero, maze intoki ze zigasingira ikizingo cy’ubudodo. 20Amaboko ye ayaramburira abakene, akagirira ubuntu ababuraniwe. 30Ikimero kirashukana n’uburanga bugashonga, ahubwo umugore utinya Uhoraho ni we ukwiye kuratwa. 31Mujye mumwegurira ibyavuye mu kuboko kwe, kandi aratirwe mu ruhame ibyo yakoze.
ZABURI (Zab 128 (127),1-2,3, 4.5ac.6a)
Inyik / Hahirwa umugaragu w’indahemuka:
Nyagasani Imana amushinga urugo rwe !
Hahirwa umuntu wese utinya Uhoraho,
agakurikira inzira ze !
Uzatungwa n’ibivuye mu maboko yawe,
uzahirwe kandi byose bigutunganire.
Umugore wawe azamera nk’umuzabibu,
warumbukiye mu nzu yawe;
abana bawe bazamera nk’ingemwe z’imitini,
zikikije ameza yawe.
Nguko uko ahabwa umugisha,
umuntu utinya Uhoraho.
Uhoraho araguhe umugisha, iminsi yose y’ubugingo bwawe,
maze uzabone abana b’abana bawe!
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 5, 1-6)
Bavandimwe,1kubyerekeye igihe n’amagingo ibyo bizabera, ntimukeneye ko tubibandikira. 2Ubwanyu muzi neza ko Umunsi wa Nyagasani uza nk’umujura wa nijoro. 3Igihe rero bazaba bavuga ngo «Mbega amahoro n’umutekano!» ni bwo icyorezo kizabatungura, nk’uko ibise bitungura umugore utwite kandi nta mahungiro. 4Ariko mwebwe bavandimwe, ntimukiri mu mwijima ku buryo uwo munsi wabatungura nk’ umujura ; 5mwese muri abana b’urumuri n’ab’amanywa; ntituri ab’ijoro n’ab’umwijima. 6None rero ntitugasinzire nk’abandi, ahubwo tube maso kandi twirinde gutwarwa n’irari.
IBANGONDIRIMBO RIBANZIRIZA IVANJILI (Hish 22,12)
Alleluya Alleluya.
Nyagasani agiye kuza bidatinze,
kandi aje afite ibihembo yateganyije,
kugira ngo agororere buri muntu akurikije ibikorwa bye.
Alleluya.
IVANJILI
+ Matayo (Mt 25,14-30)
Muri icyo gihe, Yezu yabwiraga abigishwa be iby’ihindukira rye, maze abacira umugani agira ati 14«lby’ icyo gihe bizamera nk’umuntu wari ugiye kujya mu rugendo, agahamagara abagaragu be, akababitsa ibintu bye. 15Umwe amuha amatalenta atanu, undi abiri, undi imwe, umuntu wese ku rugero rw’icyo ashoboye, hanyuma aragenda. 16Ako kanya uwari wahawe amatalenta atanu ajya kuyakoresha, maze yunguka andi atanu. 17Uwari wahawe abiri na we yunguka andi abiri. 18Naho uwari wahawe imwe, aragenda acukura umwobo mu gitaka maze ahishamo imari ya shebuja.
19Hashize igihe kirekire shebuja wa ba bagaragu araza, maze abamurikisha ibintu bye. 20Uwahawe amatalenta atanu aregera, maze amuhereza amatalenta atanu yandi agira ati ‘Shobuja, wari wampaye amate lenta atanu, dore andi atanu nungutse.’ 21Shebuja aramubwira ati’Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na Shobuja.’ 22Uwahawe amatalenta abiri na we araza agira ati ‘Shobuja, wari wampaye amatalenta abiri, dore andi abiri nungutse’ 23Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwingo wishimane na Shobuja.’
24Haza uwahawe talenta imwe aravuga ati ‘Shobuja, nzi ko uri umuntu w’umunyabugugu, usarura aho utabibye, ukanura aho utanitse. 25Naratinye ndagenda mpisha talenta yawe mu gitaka: dore ibiri ibyawe.’ 26Naho shebuja aramusubiza ati ‘Mugaragu mubi kandi w’umunebwe, wari uzi ko nsarura aho ntabibye, nkanura aho ntanitse; 27uba rero warabikije imari yanjye abari kunyungukira, nagaruka nkabona ibyanjye n’inyungu. 28Nimumwambure talenta ye maze muyihe ufite amatalenta cumi; 29kuko utunze bazamuha agakungahara, naho udafite na mba bazamwaka n’utwo yaganyiragaho. 3ONaho uwo mugaragu w’imburamumaro nimumujugunye hanze, aho azaririra kandi agahekenya amenyo.’»


text:
Reba Video
Igitsina
Niyoyita
Nitwa Niyoyita ndifuza umugore cyangwa umukobwa singombwa ngo umukobwa abe ari isugi! Umugore nshaka naho yaba afite abana batarenze3 yumvira umugabo kdi uko yaba angana kose ndavuga uburebure niteguye kumushimisha cyanee ndetse nkamwibagiza abagabo bose cyane abamutesheje umutwe nimero yanjye ni 0783867891 cyangwa 0722507938 ntuye i Kigali mvuka ku Gisenyi Rubavu byee!
aniyoyita@yahoo.fr
aniyoyita@yahoo.fr
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Musanze: Bagereranya Perezida Kagame nk’umwami Salomo wo mu bibiliya
Abaturage bo mu Murenge wa Cyuve, Akarere ka Musanze na bo, kuri uyu wa 22 Nyakanga 2015 batezwe amatwi  n’intumwa za rubanda  babagezaho impamvu bashaka ko ingingo y’i 101 y’itegeko nshinga yavugururwa.
Abaturage  babarirwa  hagati ya 800 na 1000,  bamwe bateze mu mutwe udupapuro twanditseho amagambo “Turashaka ko ingingo y’i 101 yahindurwaâ€Â bahuriye ku Kibuga cy’Ishuri rya Sonrise  batanga ibitekerezo byabo mu magambo ndetse bakizihirwa bakabyina bigaragaza ko kuri bo ko  byari ibirori .
Bavuga ko ari amahirwe akomeye kuba barabonye umuyobozi mwiza kandi ushoboye, Paul Kagame wateje imbere igihugu cye n’abagituye bamwe bamugereranya n’abami bazwiho amateka akomeye muri Bibiliya.
Umugore wibana witwa Nyirahabizanye Agnes avuga ko yapfakaye muri 1998,  umugabo amusiga aba mu nzu ya nyakatsi none baramwubakiye aba mu nzu y’amabati 30 afite inka ya Girinka ikamwa.
Ashimangira ko ingingo y’i 101 igomba guhindurwa Perezida Kagame  agakomeza kubayobora kuko ni umuyobozi wita ku babaye kandi ufite ubuhanga bwo kuyobora nk’ubw’umwami Salomo wo muri Bibiliya.
Mu mvugo yumvikanamo ibyishimo biri ku mutima, Nyirahabizanye agira ati “umuyobozi twabonye ni Salomo wo muri Bibiliya…ni impano Imana yahaye u Rwanda.â€
Uwitwa Rwajekare Gervais na we asanisha  Perezida Kagame n’umwami  Yosiya uvugwa muri Bibiliya bitewe n’aho yakuye u Rwanda nyuma ya Jenoside yakorewe Abatutsi mu w’i 1994.
Ati “Mugereranyije n’umwami Yosiya ubwo yayoboraga Abayuda yasanze umwami Yorowabu yazambaje igihugu, abantu bari kwicana inzara imeze nabi, ibyo byose Kagame yakuyeho ni mpamvu mugereranya na Yosiya.â€
Hari intambwe igihugu  cyateye mu nzego zitandukanye  none ngo  urugamba rw’iterambere   ni rwo rugikomeje. Rwajekare avuga ko Kagame  ari we wagaragaraje ko arushoboye nta wundi babonye  akaba ari yo mpamvu bashaka ko akomeza kubayobora.
Ibyo gutsimbara kuri  Perezida Kagame byagaragajwe kandi n’umuryango ugizwe n’abasaza batatu bafite ubumuga bw’ubugufi bukabije,  mu ijwi rya Rudakubana Paul wunzemo ati “Nta wundi dushaka ni we gusa, arashoboye. Ubundi arajya hehe? Aravaho ajye hehe?â€
Nyuma y’uko inteko ishingamategeko imitwe yombi yemereje ishingiro ry’ubusabe bw’Abanyarwanda bagera kuri miliyoni 4 basabaga  ko ingingo y’i 101 ivugurwa, ubu mu gihugu  cyose abadepite n’abasenateri bari kwakira ibitekerezo by’abaturage bizasozwa tariki 11 Kanama 2015 hakorwe raporo izagaragaza uko bifuza ko ivugurwe n’uburyo byakorwamo.


text:
Yesu atanga impano yo guca bugufi. Pastor Desire
“Kandi ibimwuzuye akaba ari byo twahaweho twese, ni ubuntu bukurikira ubundi” (Yohana 1:16)
Yesu niwe rugero rwuzuye rwo guca bugufi no gushyirwa hejuru. Iyo urebye aho yavukiye mu kiraro cy’inka kandi ari Umwami biragaragaza guca bugufi gukomeye. Muri 1 Petero 5:6 haravuga ngo : “Mwese mwicishe bugufi muri munsi y’ukuboko gukomeye kw’Imana nayo izabashyira hejuru mu gihe gikwiriye kuko Imana irwanya abibone.
Mu buzima busanzwe dufite ibintu biducisha bugufi byinshi. Nawe hari ikintu wiyiziho, birashoboka ko ari ubuzima wabayeho wabwibuka ugaca bugufi n’ibindi byinshi, ariko noneho Imana irashaka ko duca bugufi mu buryo bwo kuyubaha.
Dufite urugero rwo guca bugufi mu Bafiripi 2:5-11, batangira batubwira kugira umutima nk’uwari muri Kristo Yesu ; burya ubwibone cyangwa guca bugufi bibera mu mutima ibyo tubona inyuma ni byo biba byuzuye mu mutima kuko akuzuye umutima gasesekara inyuma.
Uko Yesu yacaga bugufi:
• Ntiyatekereje ko kungana n’Imana ari ikintu cyo kugundirwa.•Yisiga ubusa. • Aba umugaragu w’imbata. • Agira ishusho y’umuntu. • Yicisha bugufi • Araganduka • Ntiyanga no gupfa urupfu rwo ku musaraba.
Dufite urugero rwiza kandi icyiza kurutaho ni uko ataduha urugero gusa ahubwo adushoboza no kubigeraho tubiheshejwe n’amaraso ya Kristo Yesu. Kwishyira hejuru bibanziriza gucishwa bugufi kandi guca bugufi bikabanziriza gushyirwa hejuru. Nyuma y’uko Yesu yicishije bugufi cyane yashyizwe hejuru cyane.
Bibiliya igira iti : “Ni cyo cyatumye, Imana imushyira hejuru cyane. Imuha izina risumba andi mazina yose. Kugira ngo amavi yose apfukame. Indimi zose zihanye ko Yesu Kristo ari Uwiteka.”
Abantu bose bagiye baca bugufi bagashaka Uwiteka Imana yabashyize hejuru. Dufite ingero za Yosefu, Dawidi na Daniyeli ; kandi dufite ingero nyinshi z’abishyize hejuru bagacish wa bugufi, harimo Herode, Nebukandineza, Ahabu n’abandi benshi.
N’ubu ijambo ry’Imana ntirirahinduka. Urakomeye mu gihe cyawe ariko nudaca bugufi ngo wigire ku batubanjirije kugira ngo wige guca bugufi kuko nk’uko ijambo ridahinduka ibyabaye ku bandi nawe bizakubaho byaba ari ugushyirwa hejuru cyangwa gucishwa bugufi.
Mwari kumwe na Pastor Desire ubakunda akabifuriza amahoro y’Imana.


text:
NYARUBWANA
Kera umuntu yarahagurukaga akajya guhakirwa inka, akagabana vuba cyangwa se bitinze, inka akayicyura. Hakabaho n'urambirwa cyangwa se aho yacyeje baragaye imilimo ye, ubwo agataha amara masa.
Uwagabanaga inka akayicyura ntibyaciraga aho, yaratahaga ariko akagira iminsi yo gufata igihe kwa Shebuja, habaga iyo umugaragu atinda cyangwa agataha vuba, ibyo byaterwaga n'umuhatse.
Umugabo yagiye gufata igihe kwa Shebuja asiga umugore n'abana bakiri batoya, ajyana n'imbwa ye, Nyarubwana, atindayo ndetse haza no gutera akanda. Imbwa irasonza na Shebuja. Umugabo atekereza gutaha adasezeye biramunanira kuko yatinyaga kuzanyagwa inka ze.
Bukeye Nyarubwana ihamagara Shebuja iramubwira iti « ko ureba tugiye gupfa tuzize inzara nta kuntu twakwirwanaho?» Umugabo ati «bite?» Nyarubwana iti «nzajya guhiga inkware, inkwavu, isha, maze njye ahiherereye notse, nizishya nze nguhamagare tulye!» Umugabo aremera asangira na Nyarubwana.
Igihe cyo gutaha kiragera. Umugabo n'imbwa ye bageze mu nzira umugabo ati «umva rero, Nyarubwana, ubu turatashye, kandi narahemutse twarasangiye! Uzamenye ntuzagire icyo uhingukiriza umugore wanjye, ntuzagire n'undi muntu ubwira! Uzaramuka ubivuze nkazakwica !» Nyarubwana iti «sinshobora kumena ibanga.» Baragenda bagera imuhira. Umugabo arakirwa arazimanirwa, Nyarubwana na yo bayiha ibiyikwiye.
Bukeye umugore abaza umugabo we ati «ariko wowe n'imbwa yawe ko mwabyibushye, mwabyibuhijwe n'iki?» Umugabo ati «kwa databuja badufashe neza cyane, baturinda icyitwa inzara cyose.» Umugore ntiyashirwa, bibaho. Bukeye ahamagara Nyarubwana ati «mbwira icyababyibuhije wowe na Shobuja; nutambwira kandi nzakwisha inzara nta kindi gihano nzaguha!» Imbwa iti " batwitayeho cyane tubona ibyo tulya n'ibyo tunywa byinshi." Umugore yanga kwemera, yanga kugaburira Nyarubwana, igiye guhodoka iragenda yegera nyirabuja iti «najyaga guhiga inkware, inkwavu, isha, nkabaga, nkotsa, ngahamagara databuja tugasangira! » Umugore ati «nuko urakoze, dore igaburo ryawe nk'uko bisanzwe.»
Umugore ati« ishyano ryaraguye! Ubonye ngo umugabo wanjye asangire n'imbwa, ahumane, none nanjye akaba ashatse kumpumanya, nako byararangiye ntagisigaye, nta bwo tukibanye ngiye iwacu ! »
Nyarubwana ikaba yari ifite ibibwana. Ibonye nyirabuja arakaye, yitegura kugenda, ifata ikibwana cyayo igishyira mu gicuba cy'amata y'amacunda nyirabuja yanyweshaga umuceli. Umugore mbere yo kugenda, akajya aza agasomaho ariko atazi ikirimo. Nuko mu gitondo cya kare umugore abwira umugabo, ati «urabeho sinshoboye gusangira n'imbwa!» Agenda ubwo!
Umugore amaze kugenda, umugabo ati « Nyarubwana rero wararikoze, wamennye ibanga none dore ibibaye?» Nyarubwana iti «ceceka nzamugarura bidatinze.»
Mu gitondo kare, Nyarubwana irabyuka, ibanga ingata ifata igicuba kirimo amacunda, umuheha n'ikibwana irikorera n'iwabo w'umugore. Umugore ayikubise amaso, agenda yiruka ayisanganirira ku irembo, ati « ni ibiki Nyarubwa?» Nyarubwana iratura, ipfundura igicuba yereka nyirabuja; akubise amaso cya kibwana arumirwa. Nyarubwana iti « nta soni ufite zo kundira abana ukabasomeza amacunda, warangiza ugafata inzira, ukigira iwanyu?
Nzanywe no kugira ngo mbyereke ababyeyi bawe ndetse n'abaturanyi, hanyuma bavuge uko nkwiye kumera!»
Umugore ati «ceceka hoshi dutahe, ndetse ntugere no mu rugo, iwacu bataza kukubaza ikikugenza.» Umugore yihina mu nzu, afata utuntu twe yazanye, abwira iwabo ati «umugabo wanjye antumyeho ko arwaye yarembye, none nta kundi nagira, ngiye kumurwaza!»
Umugore na Nyarubwana bafata inzira barataha, umugabo abwira umugore ati «ari ugusangira n'imbwa ari no kurya ibibwana byayo ikigayitse cyane ni ikihe?» Umugore abura icyo asubiza. Ni bwo avumye imbwa ati «kuva ubu ntihazagire imbwa yongera kuvuga ukundi!»
Kutavuga kw'imbwa ngo ni aho byaba byarakomotse.


text:
Mu gihe abatuye isi bakomeje kwitegura ivuka ry’umwana w’Imana Yesu Kristu , abandi nabo bahanze amaso isozwa ry’umwaka wa 2015. Benshi mu bemera mana bahamya ko mu minsi mikuru abantu bakwiye kurushaho kugaragaza ubumuntu , ndetse bakarushaho kugandukira Imana banakora ibikorwa byiza bishingiye mu kwamamaza ubutumwa bwiza bwa Yesu Kristu . Umwe mu bavugabutumwa bakorera umurimo w’Imana mu Itorero Evangelical ... Read More »
AMATEKA Y’ABAHANZI
MUHIMA : Hateguwe Iminsi irindwi y’amasengesho mu Itorero Pathmos of Faith Church “ SINGIRA “.
“ SINGIRA “ n’Igiterane cy’amangesho gitegurwa n’Itorero Pathmos of Faith Church rikorera mu murenge wa Muhima , mu karere ka Nyarugenge ho mu mujyi wa Kigali . Iki giterane kimara iminsi irindwi , abakitabira baboneraho umwanya wo gusenga Imana bayitakambira ngo babashe gusingira umugisha wabo nkuko umukozi wayo Yabesi yasenze Imana ayisaba umugisha . Nkuko bitangazwa n’umushumba mukuru w’Itorero Pathmos ... Read More »
Chorale de Kigali yongeye gutegura igitaramo cyo kwizihiza Noheli kitabirwa n’Abakomeye barimo umuyobozi w’Umujyi wa Kigali .
Chorale de Kigali ikorera umurimo w’Imana muri Kiliziya Gaturika , Paroisse Cathedrale ya Mutagatifu Mikayile ( St. Michel ) , yateguye igitaramo gikomeye cyo kwizihiza Noheli bise “ Christmas Carols concert 2015 ”. Kuri uyu wa 20 Ukuboza 2015 muri Kigali Serena Hotel harabera ibirori byo kwizihiza isabukuru y’imyaka 50 iyi korali imaze itangiye gukora umurimo w’Imana binyuze mu ndirimbo ... Read More »
Heman Worshipers International yateguye igitaramo kizitabirwa n’ibihangange yise ” Nimetosheka Live Concert “
Heman Worshipers International n’itsinda ryo kuramya no guhimbaza Imana ryatangiye gukora umurimo w’imana muri Eglise de Louange Paruwasi ya Gikondo mu mwaka wa 2010 mu mujyi wa Kigali. Iri tsinda rimaze kwamamara kubera indirimbo bise ” Nimetosheka ” rimaze gusohora Album DVD ebyiri. Binyuze mu ijambo ry’umuyobozi wa Heman Worshipers International Bwana Prosper yatangarije ibyishimo.com ko mu mpera z’ugushyingo 2015 ... Read More »
Nyuma yo kugaragara muri Korali 6 z’umwaka muri Groove Awards , Holy Nation Choir bashyize hanze Video nshya bise ” ibyiza “.
Holy Nation Choir yatangiye gukora umurimo w’Imana nk’umutwe w’abaririmbyi mu myaka y’i 1997 na 1998 , ubwo abari bayigize bose bari mu ishuri ryo ku cyumweru ( Sunday school ). Uyu mutwe w’abaririmbyi b’indirimbo ziramya kandi zigasingiza Imana waririmbaga indirimbo zahimbwe n’abandi bantu nkuko umwe mu baririmbyi bayo babitangaza . Iyi Korali imaze gukora umurimo uhambaye mu ivugabutumwa ry’indirimbo ,yagiye ... Read More »
NYARUGENGE:Mu itorero rya Adepr hateguwe igiterane gifite intego idakunze gutekerezwaho cyane
Kuri iki cyumweru tariki ya 22,Korali Jehovah-Nissi ikorera umuimo w’Imana mu itorero rya Adepr ,umudugudu wa Cyahafi imaze igihe kingana n’imyaka 20 ikora umurimo w’Imana yateguye igiterane cyo gushima Imana no kwizihiza isabukuru y’iyo myaka imaze mu murimo wayo. Iyi korali yatangiye umurimo w’Imana mu mwaka w’1995 ubwo yari itangijwe n’abantu batanu kandi muri abo hakaba hakirimo umwe.Kuri ubu rero ... Read More »
Nyuma yo kwibasirwa n’ibibazo by’urudaca akabinesha , Umuhanzi Olivier Roy agiye gutaramira abakunzi be mu gitaramo yise “ Ntararenga Inkombe “.
Umuhanzi Olivier Roy umaze imyaka irenga 10 mu muziki w’indirimbo zihimbaza Imana mu Rwanda , ku nshuro ye ya mbere yateguye igitaramo cyo kumurikira abakunzi be Alubumu ye ya kabiri yise “ Ntararenga inkombe ”. Igitaramo cya Oliver Roy yitiriye indirimbo ye “ Ntararenga inkombe Live concert ”gifite intego yo gushima Imana kuba asoje kaminuza , kuba yaramurinze mu myaka ... Read More »
Menya umuntu wabatijwe bwa mbere mu itorero rya ADEPR mu Rwanda.
Ubwo itorero rya tangiraga mu cyahose cyitwa cyangugu umukristu wa mbere yabatijwe yitwaga Sagatwa Rudoviko icyo gihe yakiriye ubuhanuzi buvuga ko azakurikirwa n’ abandi benshi uyu musaza waje kwitaba Imana tariki ya 20 ukuboza 2012. Mu gihe Itorero rya ADEPR riri twitegura yubile ku ncuro ya gatatu iya mbere yabaye ari imyaka 25 iya kabiri 50 none igiye kuba niy’ ... Read More »
Reba amafoto yaranze ibihe bidasanzwe by’ubukwe bw’umuhanzi Musabe Bernadette na Felicien
Ubushake bw’Imana n’ubushobozi bya yo nibyo byaranze umushinga w’urukundo hagati y’umuhanzikazi Musabe Bernadette na Kayinamura Felicien bakunda kwita Junior.Imbaga nyamwinshi yaritegerezanyije amatsiko ubu ubukwe. Aho kugeza ubu bamwe bemeza neza ko hari ibihamya bifatika bigaragaza ko Imana yabatahiye ubukwe. Amasezerano imbere y’amategeko Byari umunezero Abari baherekeje umusore Ibyo kurya no kunywa byari ... Read More »
Mu gihe hasigaye amasaha abarirwa ku ntoki ngo Alarme Ministries itaramire Abanyarwanda , Umuhanzi Christine Shusho yasesekaye i Kigali mu Gicuku. — AMAFOTO
Mu gicuku cyo kuri uyu wa gatandatu tariki 17 Ukwakira 2015 , nibwo umuhanzikazi mpuzamahanga ukomoka mu gihugu cya Tanzaniya Christine Shusho yaraye ageze ku kibuga cy’indege mpuzamahanga i Kanombe . Imbere y’abakristu batandukanye ndetse n’abagize Istinda ry’Alarme Ministries ryari riyobowe n’umuyobozi mukuru w’Alarme Ministries Bwana Mazeze Charles , uyu muhanzikazi yakiriwe neza ndetse ahita ajyanwa aho yagombaga gucumbikirwa kugirango ... Read More »


text:
Byatangajwe n’Umuyobozi w’Akarere ka Nyanza, Ntazinda Erasme, muri gahunda yo gukemura ibibazo by’abaturage mu ruhame yahereye mu Murenge wa Mukingo kuri uyu wa 8 Kamena 2016.
Ntazinda Erasme yavuze ko gahunda yari isanzweho yo gukemurira ibibazo by’abaturage mu biro yari ifite ingorane zo kudatanga umusaruro ugereranyije n’uboneka iyo abaturage bakemuriwe ibibazo byabo mu ruhame abayobozi babasanze iwabo mu cyaro.
Yagize ati “Gukemura ibibazo by’abaturage utageze aho byabereye byari bifite ingaruka yo guhora bigaruka kuko abaturanyi b’uwakemuriwe ikibazo batamenya uko byagenze bityo haza umuyobozi mushya na we akakizwa cya kibazo”.
Yakomeje avuga ko ibyo biboneka ahanini iyo haje umuyobozi wo mu rwego rwo hejura nk’Umukuru w’Igihugu.
Ati “ Icyo gihe yakizwa ibibazo byinshi kandi ibyinshi biba byarakemuwe ariko hakaba ikosa ry’uko ahanini biba bitarakemuriwe mu ruhame”.
Aganira na Kigali Today, Mayor Ntazinda yavuze ko kwegera abaturage hagamijwe kubakemurira ibibazo bijyanye na gahunda yo kubegereza ubuyobozi n’ubushobozi.
Rubongeka Juvenal, umwe mu baturage b’Umurenge wa Mukingo wakemuwemo ibibazo by’abaturage mu ruhame, yavuze ko iyi gahunda yo kubegera ituma badakoresha amatike bajya gushaka umuyobozi ubakemurira ibibazo.
Ati “ Gukemurirwa ibibazo iyo umuturage asanze abayobozi ku biro byatwaraga amafaranga menshi y’ingendo rimwe na rimwe akabura itike maze agahitamo kubana n’ikibazo.”
Gukemura mu ruhame ibibazo by’abaturage kandi, ngo bituma bagaragaza akarengane bamwe mu bayobozi b’inzego z’ibanze bakorera bibwira ko ntaho umuturage azahurira n’umuyobozi wo kurwego rwo hejuru.
Muri gahunda yo gukemurira mu ruhame ibibazo by’abaturage muri Mukingo hakiriwe ibibazo mirongo itatu na bine kandi hafi ya byose bibonerwa umuti.
Ibitekerezo ( 5 )
isabukuru nziza Imana ibahe umugisha
isabukuru nziza Imana ibahe umugisha
Ngo kwambara?ahubwo ngira ngo ntusobanukuwe naho yari ari ni mu misozi si mu niro si no mu nama kandi icyangombwa ni akazi si imyambarire! Mayor wavu songa mbere!
Imyenda ntacyo ibaye icyangombwa nuko ibyamujyanye yabikoze .
Bravo kuri Erasme
Ni byiza bizatanga umusaruro.
Ariko kandi nta muyobozi w’akarere ukwiye kwambara kuriya imbere y’abaturage.


text:
Wizeye ko uzajya mu ijuru?
Ncuti yanjye, ndashaka kukubaza ikibazo cy’ingirakamaro mu buzima bwawe. Igisubizo utanga ni cyo kizaguhesha kwinjira mu munezero cyangwa umubabaro w’iteka ryose. Ikibazo cyanjye ni iki: « Mbese urakijijwe? » Ibi ntibisaba kumenya niba ukora imirimo myiza, niba ujya mu rusengero, ahubwo ni ukumenya niba ukijijwe. Mbese wizeye ko nupfa uzajya mu ijuru?
Kugira ngo ujye mu ijuru, Imana igutegeka kuvuka ubwa kabiri. Yohana Jean 3 : 5, Yesu yabwiye Nikodemo ati « Ni ukuri, ni ukuri, ndakubwira yuko umuntu utabyawe n’amazi n’Umwuka atabasha kwinjira mu bwami bw’Imana. »
Muri Bibiliya, Imana itwereka uburyo dushobora kuvuka ubwa kabiri, cyangwa se uburyo twakizwa. Umugambi w’Imana uroroshye! Ncuti yanjye, ushobora gukizwa, ndetse uyu munsi!
Kwihana
Mbere ya byose, ugomba kumenya yuko uri umunyabyaha. « Kuko bose bakoze ibyaha, ntibashyikira ubwiza bw’Imana » (Abaroma 3 : 23). Bitewe n’uko uri umunyabyaha, waciriweho iteka ryo gupfa « Kuko ibihembo by’ibyaha ari urupfu » (Abaroma 6 : 23).
Gupfa mu buryo bw’umwuka ni ugutandukana n’Imana iteka ryose ikuzimu. « Kansi nk’uko abantu bagenewe gupfa rimwe hanyuma y’aho hakaza urubanza » (Abaheburayo 9 : 27).
Ariko Imana yaragukunze cyane, bituma itanga Umwana wayo w’ikinege kugira ngo utarimbuka ahubwo uhabwe ubugingo buhoraho. « Utigeze kumenya icyaha, Imana yamuhinduye kuba icyaha ku bwacu, kugira ngo muri we duhinduke gukiranuka kw’Imana » (2 Abakorinto 5 : 21). Ncuti yanjye, iminsi yo kujijwa Imana yarayirengagije ariko itegeka abantu bose bari hose kwihana (Ibyak. 17: 30-31).
Icyo Yesu agusaba gusa, izere ko yikoreye ibyaha byawe, agapfa ku musaraba ku bwawe, agahambwa kandi akazuka kugira ngo aduhe ubugingo buhoraho. Kuzuka kwe kuduha ibyiringiro byuzuye yuko abamwizeye bose bafite ubugingo buhoraho, bapfa kuba barakiriye Yesu Kristo nk’Umwami n’Umukiza.
Uzi neza yuko uri umunyabyaha. Ndetse na nonaha, niba wumva umutima ukwemeza yuko uri umunyabyaha, izeze umutima wawe Yesu agukize. Abizeye Yesu, yikoreye ibyaha byabo byose abahindura abakiranutsi iteka ryose. « Uko gushaka kw’Imana ni ko kwatumye tweza, tubiheshejwe n’uko umubiri wa Yesu watambwe rimwe gusa ngo bibe bihagije iteka. » (Abah. 10:10)
Senga uti « Mana, mbabarira kuko ndi umunyabyaha » Luka 18:13.


text:
Itangiriro 13:11 “nuko Loti yihitiramo ikibaya cyose cyo kuri Yorodani, ajya iburasirazuba, baratandukana.”
“kuko uwo mukiranutsi ubwo yabaga muri bo yibabarizaga umutima we ukiranuka iminsi yose, imirimo yabo y’ubugome yarebaga akumva.” 2 Petero 2:8.
Loti yizeraga Imana. Ariko ubuzima bwe bwagiye mu ngorane, kubera amahitamo ye. Yihitiyemo ikibaya cya Yorodani. Cyari kiza, gitoshye, ariko kiri mu nkengero za Sodomu. Abaturage baho bari bararenzwe n’ibikorwa by’urukozasoni. Akenshi intambwe imwe igana mu bibi, igukururira gutera indi irushijeho; gahoro gahoro Loti yaje gutura I Sodomu. Ikigaragara ni uko yagiye ateganya gutura mu nkengero za Sodomu, biza kurangira yatuye muri Sodomu. Bibiliya ivuga ko yaje guterwa agahinda n’ingeso z’isoni nke z’abanyabyaha. Ibyo bakoraga byamutesheje umutwe ariko arahaguma. Abamarayika bamubwiye guhunga Sodomu kuko yari igiye gusenywa, byaramugoye gufata icyemezo kugeza ubwo umwe muri bo amukuruye ukuboko. Kuva muri Sodomu byaramukomereye cyane, nyamara kujyayo byaramworoheye.
Iteka ubuzima bwacu buyoborwa n’amahitamo yacu. Twagakwiye kujya dufata ibyemezo bishingiye ku kwizera Imana gusa; tukamera nka Mose wemeye kubabazwa aho kuba mu binezeza by’ibyaha. (Abaheburayo 11:25). Dukwiye kumenya neza ko Imana idukunda kandi ishaka ko tubaho neza. Dukwiye gusobanukirwa icyo Imana idushakaho mu ijambo ryayo (Bibiliya). Nituyisabe kuduhishurira ibyo yaduteganyirije. Nitugandukire ubushake bwayo ku buzima bwacu.
Niba kandi twarafashe imyanzuro mibi, dukwiye kuyisobanukirwa, tugahindukirira Imana. Na Yo yiteguye kutubabarira ikadukiza ingaruka z’amahitamo mabi twakoze.


text:
lun.
11
juin
2012
ISOMO RYA MBERE
Isomo ryo mu gitabo cya mbere cy’Abami (1 Bami 19, 16b.19-21)
Uhoraho yari yabwiye Eliya ati 16b“Usige amavuta na Elisha mwene Shafati w’i Abeli-Mehola, abe umuhanuzi mu mwanya wawe.” 19Eliya ava aho ngaho aragenda, asanga Elisha mwene Shafati ahinga. Yahingaga umurima we ari kumwe n’abagaragu be; buri wese uko bari cumi na babiri ahingisha ibimasa bibiri, ari we ubwe uyoboye bibiri by’inyuma. Eliya amunyura iruhande maze amujugunyira igishura cye. 20Elisha asiga ibimasa bye aho yiruka kuri Eliya, aramubwira ati “Nyemerera njye gusezera kuri data na mama, mbone ubugukurikira. Eliya aramubwira ati “Genda ! Subirayo ! Hari icyo nagutwaye se ?” 21Elisha amusezeraho maze afata bya bimasa bye bibiri, arabibaga abituraho ibitambo, naho ibihingisho by’ibiti byari bibishumitseho abitekesha inyama zabyo, maze agaburira abantu be. Hanyuma arahaguruka akurikira Eliya, akajya amukorera.
ZABURI (Zab 16(15), 1-2a.5, 7-8, 9-10)
Inyik/ Uhoraho, ni wowe munani wanjye n’umugabane wanjye !
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti “Ni wowe mutegetsi wanjye,
Uhoraho, wowe munani wanjye n’umugabane wanjye,
uko nzamera ni wowe ukuzi.”
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
IBANGONDIRIMBO RIBANZIRIZA IVANJILI (Zab 19(18), 9)
Alleluya Alleluya
Amategeko y’Uhoraho anezereza umutima,
akamurikira umuntu.
Alleluya
IVANJILI
+ Matayo (Mt 5, 33-37)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 33“Mwumvise kandi ko abakurambere babwiwe ngo ‘Ntuzarahire ibinyoma, ahubwo uzahigura Nyagasani ibyo wamusezeranije mu ndahiro’. 34Jyeweho mbabwiye kutarahira na gato : ari ukurahira ijuru kuko ari inteko y’Imana; 35ari ukurahira isi kuko ari umusego w’ibirenge byayo; ari na Yeruzalemu kuko ari Umurwa w’Umwami mukuru. 36Ntukarahize n’umutwe wawe, kuko udashobora guhindura n’umwe mu misatsi yawe umweru cyangwa igikara. 37Mujye muvuga muti ‘Yego’ niba ari yego, cyangwa ‘Oya’ niba ari oya; ibigeretsweho bindi biba biturutse kuri Sekibi.”


text:
Kola (collant) ni umwenda abantu bakunze kwambara mu gihe cya week end cyangwa mu bihe by’ikiruhuko (conge) kuko itanga amahoro umuntu akumva ameze neza kandi anaberewe.
Ni byiza kwambarana kola (collant) n’ishati ndende igera nibura ku matako.
Uyu mwenda wabera abagore mu gihe biriwe mu rugo, bagiye guhaha cyangwa bajyanye n’ abana gukina .
Ariko n’abakobwa nabo wababera muri weekend mugihe bari buhure n’inshuti zabo cyangwa barimo bakora imirimo yo mu rugo.
Mu gihe wahisemo kurimba wambaye kola, wayambarana n’inkweto ndende bitewe naho ugiye,cyangwa ingufi bitewe n’ibyo ugiye gukora bigusaba kugenda cyane.
Iyi myenda yerekanywe muri Kigali fashion show 2012.
Kola (collant) n’ishati ndende
Kola (collant) ni umwenda abantu bakunze kwambara mu gihe cya week end cyangwa mu bihe by’ikiruhuko (conge) kuko itanga amahoro umuntu akumva ameze neza kandi anaberewe.
Labels: kwambara


text:
Urashaka kugera k’urundi rwego? Fata umwanya wo gusenga!
Nshuti musenge,nubwo Satani ahari, mumare igihe mu masengesho , aho kudasenga ntimuhe umwanya inshuti , mwiyirize , mwigome ibyo kurya bya mu gitondo ibya sa sita ibya nimugoroba ndetse n’ ibitotsi ku bwo kugira ngo musenge - kandi
ntitugomba kuvuga isengesho ritereye aho gusa- tugomba gusengana umwete . Imana iri hafi . iza buhoro buhoro igihe abakobwa bahunyiza ‘’ ariko mbona ibyo Samuel Rutherfold yanditse ari ukuri : uburiri bwuzuye amarira , ijosi ryumishijwe n’amasengesho , amaso yahindute isoko y’amarira kubera abanyabyaha bo mu gihugu bigomba kuba hagati muri twe . - Andrew A. Bonar
Mu bikorwa by’ ubwoko bwose n’ ibyo tubamo bitwara igihe cyacu , Imana ihamagara mu buryo buboneye abantu bayo muri iki gisekuruza kugirango bagire uruhare rukomeye kw’ isi . Ariko rero tumenye y’ uko igikorwa cyo kumenyekanisha kristo mw’ isi yose ndetse n’ ahadukikije , mu mbaraga zacu ndetse n’ ubushobozi ntibyashobokera umuntu rwose. Iki gikorwa gisaba imbaraga nyinshi gisaba ko
twirundurira mu buntu buhindura. Umuco wo muri iki gihe cyacu , mw’ isi nko mu rusengero birababaje, uduhamagarira kubaho ku bwacu twihaza mu byiza by ‘ ibyo dutunze . isi yacu isigaye igengwa no gushaka kwishimisha , kwihaza ndetse no kwikunda – ariko se ni kangahe twihana turira ndetse twihebye kubera ko ubuzima bwacu bwa gikristo budafite impumuro y’ ijuru ? ,cyangwa se ngo butange amavuta aturuka ku rukundo rutagatifu (rwera) dufitiye kristo n’ ubuzima buhishe muri we mw’ isengesho risenganywe umwete .
Mbese tubasha kudasobanukirwa iteka ryose nka habakuki wavugiye mw ‘ ijwi rirenga agira ati :’’ uwiteka hembura umurimo wawe muri ibi bihe habakuki(3 ;2) muri uru ruhererekane rw’ubuhenebere , budukikije bugenda bwiyongera cyangwa se n’ udukorwa twiza duto duto dukorwa n’ imiryango , ingamba imishinga , ibiganiro,amanama,ibikorwa bya kimuntu gusa bitarimo Imana usanga ari byo byiganje .
Icyo dukeneye kurusha ibindi , ni ububyutse nyakuri aho urukundo rwacu rudakemangwa n’ Imana Yesu kristo yongere abeho , n’ urukundo ku bazimiye
kubazimiye n’ abataragerwaho n’ ubutumwa bwiza ,babyutswe, yego kwiyegurira Yesu burundu ni byo byonyine bizaduhindura abagabo n’ abagore bazahindura isi binyuze mw’ isengesho, n’imbabazi zonyine !z’Imana
Aha niho amakesha yo gusenga ahoraho azabona umwanya wayo , nk ‘ uburyo bwo
gushaka uwiteka kandi ukareka ukagengwa n’ intumbero y’ubwami bwe kandi wikoreye umutwaro uremereye w’ubuntu no kwihana ndetse no kwizera ryimbitse , rivuye ku mutima, kandi rirerire rizatanga imbuto zikurikira . isengesho :
1. Kwanga ubuzima bwacu , ibyo turarikira,indoto n’ imigambi ku bw’ ubwami no kugengwa burundu na Yesu Kristo.
2. Ubushake bwishimiwe budushyira ku ruhande kugira ngo witange k’ ubwo kugaragaza gusa icyubahiro cya Yesu Kristo bigaragarira mu buzima bwejejwe bwo gusana Yesu ne volonté
3. Kudahazwa n’ idini rirangwa no kutagira impinduka bizatuma habaho intumbero n’
ububyutse nyakuri mw’ itorero.
4.Urukundo n’umutwaro udasanzwe ku bazimiye ndetse na roho zirimo gupfa ,
ruzagaragarira mu bwitange burenze bwo kujya kuvuga ubutumwa bwiza mu ndimi zose , amoko yose n’ amahanga yose ataragerwaho n’ ubutumwa bwiza.
source: Topchretien


text:
Huye: Barasabwa kwigomwa icupa bakagura ikayi y’umuhigo w’ingo
Nyuma yo kubona ko umuhigo w’ingo ari wo shingiro nyaryo ry’iterambere, mu Karere ka Huye barasaba abaturage kugura ikayi yabugenewe. Ubundi abaturage bahigiraga mu makaye asanzwe, ariko noneho ayakozwe More...
Ruhango: Inzego z’ibanze zirasabwa gukurikirana ikoreshwa ry’amakaye y’imihigo
Umwe mu baturage bitunguranye yasabwe ikaye y’imihigo arayibura kandi yarayihawe Bamwe mu baturage bavuga ko bataramenya neza akamaro k’ikaye y’imihigo, ibi bakaba babitangaza mu gihe akarere More...


text:
IBTC Film School, icyitegererezo mu mashuri y’ubumenyingiro
IBTC(Innovation business technology college), ni ishuri ryigisha ubumenyingiro kandi bukoresha ikoranabuhanga rigezweho, riherereye mu mujyi wa Kigali mu nyubako yo ka Rubangura.
Ryigisha ibijyanye no gukora no gutunganya amashusho, gukora imbuga nkoranyambaga, ibyapa, logo n’ibindi byinshi bitandukanye mu gihe cy’amezi atatu.
IBTC Film School ni kimwe mu bigo byigisha ubumenyingiro kandi bukoresha ubwenge n’ikoranabuhanga rigezweho ku bantu b’ingeri zose.
Abanyeshuri basoje amasomo yabo muri IBTC School baba bafite ibyo bungutse biagragara nyuma y’amezi atatu baba bamaze biga.
Umwe mu bahasoje amasomo ya filmmaking, Ramadhan Harerimana ati “IBTC ni isoko y’ubumenyi dufite, icyo navuga ni uko ibyo naje nshaka mu by’ubumenyi bigisha nabibonye ku kigero cya 90%. Nabashije gushinga sosiyete, ubu dufite film eshatu turi gukoraho ariko sinari kubitekereza iyo ntagana IBTC. Intego yanjye ni uguhindura imyumvire y’abanyarwanda mu ruhando rwa cinema. Gusa imbogamizi ni uko ibikoresho bihenda ariko rwose ushaka arashobora kuko ni umwuga woroshye kandi uryoha kuwukora ndetse utanga amafaranga vuba.”
Iyo ugeze mu kigo uhasanga ibikoresho bikenerwa byose bijyanye n’imyuga ikigo kigisha, bakira ingeri zose z’abanyeshuri kandi bagafasha n’udashoboye mu kuzamura icyerekezo cy’ubuzima bwe.
Iri shuri ryakira abanyeshuri bakeneye kwihugura mu biruhuko ku bijyanye n’iyi myuga ryigisha.
Abasoje amasomo yabo bakora ibizamini bifashishije ibikoresho by’ishuri, bibemerera guhabwa impamyabushobozi z’igihe cy’amezi atatu baba bamaze biga. Usoje wese kandi abasha kuba yakwikorera adatanze igishoro cy’amafaranga kuko igishoro ni ubwenge baba bafite.
Ufite ikibazo cyangwa andi makuru wifuza kumenya wabasura mu nyubako yo kwa Rubangura muri etaje ya kane, umuryango wa 406, cyangwa ukabariza kuri nimero ya telefone igendanwa 0788543002/ 0728543002 cyangwa ukabasura ku rubuga rwa internet www.ibtcfilmschool.com
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Habonetse ikigo gitanga amahugurwa ku bantu bakora akazi k’ibyo batigiye
Kuri ubu umwuga ntugikorwa gusa n’abawize ahubwo bitewe n’icyerekezo cy’ubuzima, umuntu ahitamo gukora umurimo wose abonye kugira ngo arebe ko bwacya kabiri, ari nabyo bituma habaho itandukaniro hagati y’abantu bakora ibyo bize n’abakora akazi kugira ngo babone amaramuko.
Iyo niyo mpamvu ikigo Regional Training & Resource Centre gitanga amahugurwa y’ingeri zitandukanye kigakora n’ubushakashatsi cyafunguye imiryango ku bashaka kwihugura mu byo bakora batarabyize.
Mu byo bakunda gukora cyangwa bifuza gukora kugira ngo mu mezi abiri gusa babe bamaze kubona ubumenyi ndetse n’impamyabushobozi zemewe n’ikigo cy’amahugurwa cy’Abongereza (London Professional Training Centre) ndetse n’Ishuri rikuru ryigisha ibijyanye no kunoza imitangire ya Serivisi (Chartered Institute of Customer Relationship Management) rifite icyicaro muri Amerika zituma babasha guhangana ku isoko ry’umurimo.
Mu kiganiro IGIHE yagiranye na Joseph Cheruiyot ushinzwe gahunda y’imyigishirize mu kigo, Regional Training & Resource Centre, yatangaje ko barebye bagasanga hakwiye kugira igikorwa kugira ngo abantu bakora ibyo batize barusheho kunoza imikorere yabo.
Yagize ati “Twasanze umuntu arangiza kaminuza wenda mu mategeko agahita ajya mu bucuruzi, akajya kwigisha, gushinga akabari n’ibindi, nyamara ibyo byose hari amategeko n’imyitwarire abigenga kugira ngo ubashe gutera imbere. Twakoze inyigo dusanga mu mezi abiri gusa twaba tumaze gufasha umuntu mu by’ibanze akenera mu gukora akazi katajyanye n’ibyo yize ku buryo agakora neza nk’uwakize.”
Yakomeje avuga ko uretse n’abakora akazi k’ibyo batize, iki kigo kinatanga amahugurwa ku bantu bose bashaka gukuza impano zibarimo cyangwa kwiyungura ubumenyi mu byo bifuza gukora .
Ati “Duhugura abantu mu bintu bitandukanye nko kuvugira mu ruhame, amasomo ya mudasobwa, ibijyanye no kuyobora, indimi n’andi amasomo atandukanye kandi impamyabushobozi zacu zemewe n’Ikigo cy’amahugurwa cy’Abongereza.”
Cheruiyot avuga ko nk’abantu bashaka kuyobora ibitaramo n’ibirori babigisha bakanabakoresha imyitozo ku buryo uwo muntu agaragaza itandukaniro hagati ye n’abapfa kubikora badafite icyo bagenderaho n’uburyo baba bakwiye kwifata mu kazi kabo kabahuza n’abantu benshi.
Umwihariko iki kigo gitanga amahugurwa gifite, ni uko umuntu wese uje ashaka amahugurwa niyo yaba umwe yigishwa kugeza bamugejeje ku rwego yifuza.
Yagize ati “ Ntabwo twitaye ku bwinshi bw’abantu kuko batananganya ubushobozi, buri wese tumufasha ku rwego ariho kandi tukamugeza aho yifuza.”
Ikigo Regional Training & Resource Centre gitanga amahugurwa mu byiciro bitandukanye birimo
Ibijyanye n’amasoko (Tender Process & Proposal Development Course)
Ibijyanye n’ubushakashatsi (Statistical Package for Social Scientists (SPSS)
Ibyo kunoza imishinga (Project Management )
Igenzurabikorwa (Monitoring & Evaluation)
Kuvugira mu ruhame (Public Speaking)
Imenyekanisha bikorwa (Brand Management)
Kwigisha Porogaramu zo gutegura igenamigambi (Microsoft Project)
Imikoreshereze y’imbuga nkoranyambaga (Social Media Strategy & Management)
Corporate Social responsibility and Sustainability
Ikigo cy’amahugurwa Regional Training & Resource Centre gifite ubushobozi bwo kwakira abanyeshuri ijana muri gahunda ya kumanywa ndetse na ni mugoroba.
Iki kigo kigamije gufasha cyane urubyiruko baba abarangije kwiga n’abakiri ku ntebe y’ishuri, cyatangiye muri Werurwe uyu mwaka ndetse mu ntangiriro z’umwaka utaha wa 2017 kirateganya gutangiza amashami mu Karere ka Kayonza mu Ntara y’Iburasirazuba ndetse no muri Musanze mu Majyaruguru.
Si amahugurwa gusa batanga kuko iki kigo kinakora ubushakashatsi ndetse n’ubugenzuzi ku bigo bitandukanye nyuma yo kugirana amasezerano y’ubufatanye na ba nyirabyo.
Ikigo Regional Training & Resource Centre giherereye mu Karere ka Kicukiro, Umurenge wa Kicukiro, Akagali ka Gasharu iruhande na Kaminuza ya Jomo Kenyatta.
Ukeneye ibindi bisobanuro wasura urubuga rwabo www.regtrc.com, Facebook ni : RTRC Rwanda naho kuri Twitter wabakurikira kuri @ RtrcRwanda.
Ushobora no kubahamagara kuri 0785223600 ,0738224700 ndetse no kuri 0781523233.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umubare utari muto w’abakristo baba barwana n’igitutu cy’inshuti zabo bananiwe gukura mu buzima bwabo nyamara babananiza.
Hari imvuga yasakaye ngo mbwira uwo mugendana, nkubwire uwo uri we!! Aha abantu baba bashaka kwerekana ko itsinda ubarizwamo, cyangwa se ibyo ugarukamo kenshi bigeraho bikagira ingaruka ku buzima bwawe. Inshuti ikwiye kuba umuntu ukungura cyangwa se nawe wungura, mukaberana umugisha, by’umwihariko ku mukristo.
Billy Graham ahamya ko gutindana n’ababi byonona ingeso nziza
Christian Today yanditse ko umukambwe akaba n’umuvugabutumwa mpuzamahanga Billy Graham, yagarutse kuri iyi ngingo ubwo yayibazwagaho, uko umuntu yabyitwaramo aramutse afite inshuti zinaniza ubuzima bwe. Billy Graham avuga ko imwe mu mpamvu zituma ubucuti bw’umuntu bukotsa igitutu ukabura uko ubwiyambura, akeka ko ari uko izo nshuti zawe zitaba zifuza ko uzibwira ko ziri mu nzira mbi.
Mu yandi magambo zibwira ko zifite ukuri, hanyuma zigatekereza ko abandi atari bazima. Bibiliya iravuga ngo ‘’ Umunyarugomo yoshya umuturanyi we, Kandi akamunyuza mu nzira idatunganye. Imigani 16:29
Kuri Billy Graham, uwo muntu ufite ikibazo cy’izo nshuti, we ubwe afite ibibazo bibiri: Icya mbere abo bitwa inshuti, Graham asanga zizamusaba kuzereka ubunyangamugayo n’ubundi bufasha bw’Imana, rimwe na rimwe bigoye.
Ikibazo Billy Graham yibaza : ‘’ Ushobora kuba ubita inshuti, ariko se koko nizo mu by’ukuri?’’ Billy Graham asanga inshuti nyayo ikwiye kuba umuntu ugufasha, atari ukugusubiza inyuma. Ariko bene aba ni abirebaho gusa. Niba ushaka kugendera mu mucyo, ugomba kureka inshuti nk’izi, ugashaka izindi nshya nzima.
Yifashishije ijambo ry’Imana, Graham mu rwego rwo kugaragaza ukuntu ubuzima bwawe bukeneye kubana n’abantu bazima yagize ati ‘’Ntimuyobe, kwifatanya n’ababi konona ingeso nziza.’’ 1 Abakorinto 15:33
Ikindi Graham agarukaho kuri iyi ngingo ni ubushobozi bw’umuntu mu kunesha ibigusha, ukabasha gukora ibyiza. Inama ze azisoza asaba umuntu wese kwikomeza kuri Kristo Yesu, ubuzima bwose ukabushyira muri we. Ati ‘’ Niyo mpamvu ngusaba guhindukirira Kristo Yesu, ukamuha ubuzima bwawe.
Imana iragukunda, niwemera guha Kristo ubuzima bwawe, azaza mubane, akuyoboze Umwuka wera, ubeho ubuzima wakagombye kubamo. Musabe akuyobore, azakwereka n’inshuti zikwiye kukubera umugisha mu buzima bwawe, zizanagufasha kwaguka mu kwizera.


text:
Umusogongero
Ibikubiye muri aya masomo bigizwe n'urutonde rw'inyigisho z'amahame zigamije kwigisha amahame-shingiro y'ingirakamaro ku bakristo bashya mu kubafasha kumenya uko bitwara mu bugingo bushya bwabo muri Kristo.
Abizera bashya benshi (kimwe n'abamaze igihe) bayobagurika mu mikurire yabo ya gikristo kubera ko batazi uku kuri-shingiro ko kugendana na Kristo mu Mwuka Wera no mu mucyo w'Ijambo ry' Imana.
Intego z’izi nyigisho ni ugushyiraho urufatiro rw'imigendere mu kwizera ifasha abizera Kristo gutangira kubaho mu mbaraga z'icyubahiro zihindura ubugingo muri Kristo mu mbaraga z’ Umwuka w'Imana. Izi nyigisho zibanda ku byo abizera bafite muri Kristo, ibibaranga cyangwa ibitekerezo byabo bishya n'ukuntu ibi byaba urufatiro rwo kwizera, gukura, no guhindurwa mu Mwuka binyuze mu bugingo bwa Kristo.
Amasomo yo mu GICE CYA MBERE: Ubugingo Bwuzuye Ibyiringiro, agenewe gushinga urufatiro rwo gukurira mu Mwuka no muri Kristo, kuburyo amahame avugwa mu gice cya kabiri n'icya gatatu ashingiye kuri uru rufatiro.
Amasomo yo mu GICE CYA KABIRI: Ubugingo Buhinduwe, avuga ku mahame yo muri Bibiliya yerekeranye n'ubugingo buhinduwe. Ibikorwa n'umurimo w'Imana mu bugingo bw'abizera, uko barushaho kunguka gusobanukirwa ayo mahame-shingiro y'Ibyanditswe Byera no kuyakira mu kwizera.
Amasomo yo mu GICE CYA GATATU: Ubugingo Bugwijwe, agenewe kugwiza ubugingo bw’umwizera nk’igisonga cy’iby'Imana mu buntu bw'Imana mu bice bine by'ingenzi byo kugabura iby'Imana: italanto, ukuri, ubutunzi n'igihe. Gufata ubukristo mu buryo bwo kwikunda bikunda kutworohera muri iyi si turimo, nk'aho ari uburyo bwo kwibonera amahoro n'uburumbuke. Nubwo Imana ari Imana y'imibereho myiza yose kandi ikaba idusezeranya amahoro, ibyishimo, imibereho myiza, intego ya mbere y’Imana ni ukuduhindura abakozi bayo batari abo kwigishwa gusa, ahubwo bo kwigisha no gufasha abandi kumenya uguhaza kwa Kristo.
Uru rutonde rushobora gukoreshwa n'umuntu kubwo gukura kwe ku giti cye, ariko by'umwihariko rugenewe gukoreshwa nk'icyitegererezo mu guhindura abantu abigishwa. Birumvikana ko inyigisho zose zidashobora kwandikwa ahangaha.
Imirongo ivugwa ntabwo ari iyo guhamya, ahubwo ni nk'urufatiro rwo kugaragaza ukuri kwigishwa muri ibyo bice bivugwa.
Izi nyigisho ntabwo zitanzwe nk'ijambo rya nyuma kuri ibi bivugwa cyangwa se ngo mbe mvuga ko ari umwimerere, kuko ubugingo bwanjye bwafashijwe n'ubugingo bw'abandi benshi banyigishije. Icyo nsaba n'uko UMWAMI, k'ubw'ubuntu bwe butarondoreka, azakoresha izi nyigisho ku bw'ikuzo n'icyubahiro bye, no ku bw’abera mu gushikama mu kwizera Imana yacu y'urukundo kandi isumba byose. Izi nyigisho nzishyize mu maboko y'Imana no mu Ijambo ry'ubuntu bwayo bushobora kudukomeza.
Nuko mwiyambure igomwa ryose n’uburiganya bwose
n’uburyarya n’ishyari no gusebanya kose,
mumere nk’impinja zivutse vuba, mwifuze amata y’Umwuka adafunguye,
kugira ngo abakuze abageze ku gakiza:
1 Petero 2:1-2
Related Topics: Basics for Christians


text:
Sep 30, 2015 admin Amakorali 0
Korali IMPANDA ibarizwa mu Itorero rya ADEPR Paroisse Rwampara ahitwa SEJEMU, iri kumwe n’abaterankunga bayo, mu mpera z’icyumweru gishize, guhera tariki 25 kugeza ku ya 27 Nzeri 2015, bari mu gikorwa cy’ivugabutumwa-ngiro mu Ntara y’Amajyaruguru, mu itorero ry’Akarere rya Musanze, Paroisse Rushubi, Umudugudu wa Nyarugina.
Umudugudu wa Nyarugina yagenderewe n’abo bashyitsi iminsi itatu yose, abakirisitu bayigize basaga 80 biganjemo abasigajwe inyuma n’amateka kandi bakennye cyane. Muri icyo giterane cy’iminsi itatu, Korali Impanda yakozemo ibikorwa bitandukanye by’ivugabutumwa, harimo kwigisha abantu isuku yo mu rugo, imibanire y’abagize urugo, kwirinda ibiyobyabwenge, guhoma urusengero, kuremera abakene, ’’concert’’ y’indirimo z’Imana ndetse n’ijambo ry’Imana. Mu kuremera abakene, hatanzwe inka imwe, intama 20, imyenda, inkweto n’ibivomesho by’amazi kugira ngo bashobore kwimakaza umuco wo kugira isuku usanzwe uranga Abanyarwanda.
Umusaruro wavuye muri icyo giterane urashimishije, kuko hihannye abantu basaga mirongo irindwi na batanu (75). Kandi abari aho bahembuwe n’ijambo ry’Imana, indirimbo zaharirimbiwe ndetse n’ ibikorwa by’urukundo byahakorewe.
Korali IMPANDA yiyemeje kujya ikora buri mwaka igikorwa nk’iki cy’ivugabutumwa ngiro, aho ijambo ry’Imana rishyirwa mu bikorwa, kakorwa ibikorwa by’urukundo, birimo no kuremera abakene. Iryo vugabutumwa rizafasha KORALI IMPANDA kwagura gahunda zayo z’ivugabutumwa, kugira ngo inkuru nziza y’ ijambo ry’Imana ishobore kugera ku bantu baciye bugufi, cyangwa batuye ha hantu hagoye kugera, abavugabutumwa mu busanzwe batitabira kugera, cyane cyane ko abo bantu baba bakennye cyane, no kwibeshaho biba bigoye, batashobora kuzimanira ndetse no kubona aho bacumbikira abashyitsi. Iyo mpamvu ituma, mu gukora iryo vugabutumwa, bisaba kwitwaza ikintu cyose kizakenerwa, harimo: ibiribwa, ibiryamirwa, amahema n’ibindi.
Abayobozi ku rwego rw’Itorero ADEPR ndetse no ku rwego rwa Leta bari bitabiriye icyo giterane, barimo Pasiteri RUZIBIZA ushinzwe isanamitima muri ADEPR, Umushumba w’ Itorero ry’Akarere ka Musanze, Umunyamabanga Nshingwabikorwa w’Umurenge wa Musanze ndetse n’Umushumba wa Paroisse ya Rushubi, bijeje abakirisitu b’Umudugudu wa Nyarugina ubuvugizi ku bijyanye n’iterambere ry’ Umudugudu wa Nyarugina. Kandi abo bayobozi bashimiye Korali IMPANDA kubera ivugabutumwa ryabo riganisha ku bikorwa by’urukundo no kuremera abakene.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0